Hamargarren Merkemerkaua ere, arrakastatsua - Arrasate - Goiena.eus\nHamargarren Merkemerkaua ere, arrakastatsua\nTxomin Madina 2013-09-09 17:43\nAskotariko Arrasateko 38 komertziok kalera eta prezioak murriztuta atera dituzte euren produktuak zapatuan. Eguraldia lagun izan ez arren, dendariak gustura daude salmentekin.\nBeste behin, eta dagoeneko hamargarren aldiz, Arrasateko Ibai Arte dendarien elkarteak antolatutako Merkemerkaua egin dute gaur herriko kaleetan. Askok euren denda aurrean jarri dituzte merkatutako produktuak, baina Biteri plazan eta Herriko Plazan ere egon dira hainbat merkatari. Eguna animatzeko gainera, goizean trikitilariak eta arratsaldean erraldoiak ibili dira kalez kale.\n"Badirudi balbea daukagula: Merkemerkaua kalean egiten dugun laugarren aldia da, eta lautik hirutan euria egin digu!" zioen Ibai Arteko zuzendaritzako kide den Angel Alonsok gaurko egunaren inguruko balorazioa egiterakoan, baina gaineratu du, euriak euri, herritarrek erantzun dutela: "Ezin gara kexatu!"\nGainerako dendariak ere pozik zeuden. "Jendea animatu da" zioen Gili-Giliko Nerea Gonzalezek eta gaineratu du dendariendako aukera ona dela orain arte saldu ez diren produktuak saldu ahal izateko. Loramendiko Itziar Uriartek bere aldetik, horrelako egunetan jende gehiago ibiltzen dela azpimarratu du: "Bestela ere egiten ditugu merkealdiak; baina horrela, denok batera kalera aterata, jende askoz gehiago mugitzen da".\nErosleak, mauka bila\nArrasatearrak, beraz, ibili dira han hemenka mauken bila, eta baita beste herri batzuetakoak ere, Mari Jose Lasgabaster kasu: "Gu aretxabaletarrak gara, eta bagabiltza begira. Ibiliz gero gainera, beti erosten da zerbait!" zioen. Eta erosketak etorkizunera begira egin dituenik ere egon da: "Maritxu Kajoirako poltsa erosi dut hamabost eurotan" zioen irribarretsu Sara Etxebarriak.


Adinekoen zentro kulturalek hainbat ikastaro eta tailer eskainiko dituzte udan | El Correo\nZurekinAdinekoen zentro kulturalek hainbat ikastaro eta tailer eskainiko dituzte udan\nAdinekoen zentro kulturalek hainbat ikastaro eta tailer eskainiko dituzte udan\nIzena emateko azken eguna ekainaren 4a izango da, eta ekainaren 7an, bete gabe geratu diren plazak banatuko dira\nPAUL PICADO Miércoles, 22 mayo 2019, 20:04\nAdinekoen zentro kulturalek hainbat ikastaro eta tailer eskainiko dituzte uda honetan. Horrela, izena emateko epea ekainaren 4an amaituko da. Gero, ekainaren 7an, bete gabe geratu diren plazak banatuko dira. Guztira, 96 ikastaro eta tailer antolatu dira, eta 1.491 plaza daude. Berez, bazkideentzako jarduerak dira, baina batzuetan edozein pertsonak parte hartzeko aukera izango du.\nHonen aurretik beste bi alditan antolatu dira honelako jarduerak, eta helburua da adinekoei zenbait ezagutza, jarrera, ohitura eta gaitasun erakusteaz gain, haien gizarte-harremanak eta adiskidetasuna sustatzea ere bada.\nAntolatutako ikastaro eta tailerren artean, belaunaldi arteko lantegiak, herritarrentzako lantegiak, erorketak prebenitzeko lantegiak, nork bere burua zaintzeko taldeak, eta beste ikastaro eta lantegi batzuk nabarmentzen dira.\nBelaunaldien arteko lantegietan, sukaldaritza, eskulanak, baratzezaintza, robotika eta bestelakoak landuko dira. Herritarrentzako lantegietan hiriko edonork parte har dezake, eta hala nola dantza, sukaldaritza, elikadura eta lorezaintzaren ingurukoak izango dira. Erorketak prebenitzeko tailerrak lehen aldiz antolatuko dira uda honetan, eta ekainean eta uztailean izango dira. Nork bere burua zaintzeko taldeetan, bizikletaz ibiltzen, emozioak kudeatzen eta loaren kalitatea hobetzen erakutsiko da. Bestalde, beste ikastaro batzuk ere antolatu dira, esaterako, informatika, musika, dantza, argazkilaritza, irakurketa eta zinema tailerrak.\nDagoeneko jardueretan izena eman daiteke, hirian dauden adinekoen 15 zentro kulturaletan, gizarte-etxeetako eta kiroldegietako informazio-zerbitzuetan eta herritarren arretarako bulegoetan. Telefonoz ere dei daiteke, 010 zenbakira, edo udalaren web-orrian bertan izena emateko aukera ere badago.\nHarro! jaio da, Euskadiko LGTBI kolektibo ezberdinek osatutako plataforma berria Gala Knorr gasteiztarra, aurtengo Basauriko Otaola Bekaren garaile


Neurri ez farmakologikoak | COVID–19aren Liburu Zuria\nPrestakuntza: baliabide eta gaitasunak\nErantzuna: zaintza, prebentzioa eta kontrola\n2020ko bilakaera epidemiologikoa hiru alditan bana daiteke: martxotik maiatzera bitarteko lehen azelerazio- eta desazelerazio-fasea, transmisio komunitario oso murriztua izan zuen tarteko fasea, eta bigarren fasea, uztailean hasitakoa, lau olatuz gaur egun arte hedatu dena1.\nECDCren (Gaixotasunak Kontrolatzeko Europako Zentroa) eta CCAESen2345 (Espainako Alerta eta Larrialdi Sanitarioen Koordinazio Zentroa) Prestakuntza eta Erantzun Planak zein beraien Neurri Ez-Farmakologikoak (NEF) ez ziren eraginkorrak izan birusaren sarrera eta hedapena eragozteko, euste-fasetik (2. agertokia) arintze-faserako (4. agertokia) trantsizioa bi astetan baino ez zelarik eman. Hori gertatu zen, neurri batean, i) kronikoki behar bezala hornitu gabe dagoen Zaintza Epidemiologikoko Sistemak diagnostiko, miaketa eta isolamendu estrategia (test-trace-isolate) hedatzen saiatu zenean izan zuen kolapso azkarraren ondorioz, ii) radarraren azpiko transmisio komunitarioaren maila jakinarazitakoa baino altuagoa izan zelako, eta iii) gaixotasunaren historio naturalaren ezagutza eskasagatik. Arnas infekzio akutuetako beste pandemien aurreko planak ere ez ziren eraginkorrak izan6.\nEgoera horren ondorioz, aldi bereko prebalentziarik handiena biztanleriaren %1era iritsi zen lehen olatuan, kontrolatu gabeko transmisio komunitarioaren bitartez. Jarduera ekonomikoa partzialki geldiarazi eta etxeko konfinamenduaren bidez distantzia soziala lortzeko NEFak aplikatuz, birusaren hedapena murriztu egin zen neurri handi batean, eta oinarrizko birsorkuntza tasa (Rt) 0,6ra jaitsi zen 2020ko ekainean.\nOrdutik, nabarmentzekoa da alertak eta seinaleak monitorizatu eta ebaluatuko lituzken Adimen Epidemiologikoko Sistema baten gabezia, bai eta NEFen planifikazio falta agertoki desberdinen aurrean. SARS-CoV-2ren transmisioaren kontrol-maila eskasaren ondorioz (14 eguneko intzidentzia tasa metatua (ITM) > 50 kasu 100.000 biztanleko, positibotasuna >%5), ezin izan zen bigarren epidemia-fasea saihestu. Gainera, Zaintza eta Kontrol Sarea, bitarteko eta baliabide gutxirekin, berehala saturatu zen, eta Osasun Publikoaren Osasun Zerbitzuarekin osatu behar izan zen. ESIen arduraren menpe geratze horrek arazo berri bat sortu du: agerraldiak ikertzeko eta kontrolatzeko informazioa Epidemiologiako eta Osasun Publikoko jardueretatik banandu izana7.\nOndorioz, transmisio komunitarioari eutsi eta asistentzia-inpaktua arintzeko, NEFak biztanleriarengan aplikatu dira batez ere, Alarma Estatu baten beharra izan dituen oinarrizko eskubideen eta askatasun publikoen murrizketekin batera. Neurri horiek, gainera, eragin ekonomiko handia izan dute, Osasun Sisteman etengabeko presioa saihestea lortu gabe. Izan ere, dokumentu hau idazteko orduan, dagoeneko EAEko eta Nafarroako biztanleriaren %10-15 kutsatuta izan da8. Erkidego bi horien biztanleria-egiturak, zahartuta dagoen biztanleria-piramideak, alegia, heriotza-tasa espezifiko oso handiak ekarri ditu.\nPandemiaren zuzeneko inpaktuak lehenik, eta hura kontrolatzen saiatzeko neurrien aplikazioak ondoren, neke pandemikoa elikatu dute, kutsatzea modu iraunkorrean kontrolatzeko helburua lortu ez duen ping-pong efektu bat sortuz. Horren ondorioz, NEFekiko atxikidura txikiagoa da eta arriskua handiagoa, nahiz eta azken hau murriztu egin dela hauteman. Sektore batzuek, gainera, Osasun Publikoko neurri batzuen aurkako errekurtsoak jarri dituzte organo judizialetan9, kautela-eteteak lortuz neurri horiek justifikatzeko behar besteko ebidentzia zientifikorik aurkeztu ez zelako.\nBanakako prebentzio-neurriak betetzeak (musukoa, distantzia, eskuak garbitzea, aireztapena, kanpoko jarduerak sustatzea) birusa transmititzeko probabilitatea murriztu du. Bestalde, neurri murriztaileek eta distantzia sozialeko neurriekin (udal-itxierak, osasun-hesiak, etxeratze-agindua, biltzeko eskubidearen murrizketak, etab.) kurba moteldu da (kontrolik gabeko transmisioa), transmisio komunitario maila Osasun Sistemak kudea dezakeen kargatzat jo den arte.\nProfilaxirik eta neurri farmakologikorik gabeko arnas infekzio akutu baten transmisioa kontrolatzeko berezko zailtasunez gain, gaur egungo egoera ziklikotik (aipatutako ping-pong agertokitik) irteteko ezintasuna honako arrazoi hauengatik gertatu da:\nNeurri murriztaileak hartzeko arrisku-atalaseak (intzidentzia tasa metatuan, positibotasunean, trazabilitatean) handiegiak dira Europar Batasuneko gainerako herrialdeekin alderatuta.\nBeranduago aplikatu ohi dira, adierazle epidemiologikoek eta asistentzialek aldi berean okerrera egin behar dutelako; eta asistentzialek aste batetik bi astera bitartean egin ohi dute okerrera.\nNeurriek behar besteko iraupenik ez izateak ez du ahalbidetzen beheranzko joera finkatzea. 100.000 biztanleko 50 kasu baino gutxiagoko ITM batera ailegatuko bagina, berriro txarrera egitea orain baino zailagoa litzateke, eta gainera, maila baxuago hauek transmisioaren kontrola benetan ahalbidetuko lukete, kasuak eta kontaktuak modu aktiboan zaintzeko sistema baten bidez.\nAgerraldiak eremu jakin batzuetan errepikatu dira, lotura epidemiologikoak eta arrisku-faktoreak identifikatu ez direlako. Jarduera horien berezko arrisku-faktoreen aurkako prebentzio-neurririk ez delako sartu eta agerraldiak kontrolatzeko protokoloak errealitate horietara ez direlako egokitu.\nNeurrien atxikimendua eta eragina transmisio komunitarioa baldintzatzen duten faktoreetan ebaluatzeko gizarte-portaerari buruzko adierazleak falta dira (espazioen erabilpen maiztasuna, barne- eta kanpo-mugikortasuna, herritarren portaeraren eta jarreren monitorizazioari buruzko ikerketak, etab.).\nHasiera batetik aerosol bidezko kutsatzeen garrantzia ezagutu arren, honi buruzko komunikazioa eta kontrola guztiz urria izan da. Gaur egun kutsatuetako portzentai oso altu batek aerosolak kontrolatzeko neurrien gabeziagatik eman daitezkeela ondorioztatu daiteke, ospitaletan egunerokotasunean ikusten ari diren kasuetako datuetan oinarrituta (argitaratu gabeko datuak).\nEra berean, kasuak diagnostikatzeko, kontaktuak arakatzeko eta kasu eta kontaktuak isolatzeko estrategiek transmisio-kateak detektatu eta eten ditzaketela frogatu badute ere10, oraindik konpondu gabeko gai garrantzitsuak daude:\nTrazabilitatea %75-80 ingurukoa da Nafarroan eta Errioxan11; EAEren kasuan, berriz, askoz txikiagoa izan da etengabe (duela gutxi, %40-50era iritsi delarik)12. Bestetik, transmisio ezezaguneko eremua %90etik gorakoa da EAEn, Nafarroak duen %30aren aurrean13.\nAtzera begirako miaketa, sintomak izan baino astebete lehenagora gehitu egin den arren (berrogeialdirik gabe)1415 detekzioa mugatzen duen kontaktuaren definizio bat erabiltzen jarraitzen da.\nDiagnostikoaren unean sintomatikoa den kasuen ehuneko handia, eta bigarren mailako kasuekiko lehen mailako kasuen proportzio handia.\nRadar COVID eta beste miaketa-tresnak oso gutxi erabili dira, eta hauen ebaluazio-lanik ez dago.\nNEFekiko atxikidura nabarmen murriztu da, neke pandemikoaren ondorioz eta berrogeialdien eta isolamenduen betetze-maila ere ez dugula ezagutzen16.\nGaur egun, birusaren transmisioa kontrolatzeko apustu nagusia taldeko immunitatea lortzea da, biztanleriaren txertaketaren bidez, eta transmisioa kontrolatzen den bitartean, Osasun Zerbitzuen kolapsoa saihesteko. Txertaketa-erritmoa gaur egun bizkortzen ari den arren, ziur asko ez gara egungo egoeratik aterako 2021aren amaierara arte.\nGaur egungo estrategiak birplanteatzeko beharra dago. Birulentzia handiagoko eta transmititzeko gaitasun handiagoko birusaren aldaera berriak agertzen ari dira, txertoek edo aurretiko infekzioak eragiten duten immunitateari ihes egiteko duten potentzialarekin. Eragin desiragaitzak sortuz gero txertaketa-kanpainan eteteak eta atzerapenak gertatzea, edota txertoetarako funtsezkoak diren osagai batzuen mundu mailako stockaren hausturak faktore garrantzitsuak dira estrategiak definitzeko orduan. Berehalako arrisku horiei arnas infekzio akutu batek sortutako ziurgabetasuna gehitzen zaie, zeinak partzialki baino ez baititu betetzen gaur egun talde-immunitatea lortzeko irizpideak, hau da, Foxen postulatuak, eta ezin da aurreikusi horrek epe ertainean izan ditzakeen eragin edo ondorioak.\nZeelanda Berria eta Australia bezalako uharte herrialdeak, edo kontrol sozial handia duten herrialdeak, Txinako Herri Errepublika kasu, gai izan dira ZeroCovid izeneko estrategiak ezarri eta denboran eusteko. Europan, ordea, muga desberdinak daude (egiturazkoak, ekonomikoak, eskumenekoak eta legezkoak, besteak beste), eta horrek eragotzi egiten du gaur egun planteatzen diren kontrol- eta ezabatze-estrategietatik harago aurrera egitea, nahiz eta intzidentzia tasa metatu txikiagoek eta txertoen estaldura handiek etorkizun estrategiko hori etorkizunean gauzatzea posible egin.\nEuskadiko Zaintza Epidemiologikoko Sarean Alerta-Dispositibo eta Prestakuntza eta Erantzun Planak ezarri, seinaleak ebaluatu, alertak egiaztatu eta Prestakuntza eta Erantzun Plana planifikatu, koordinatu eta ebaluatzeko.\nZaintza Epidemiologikoko Sarean Miaketa-Dispositibo bat ezarri, Zaintza eta Kontrol Plana koordinatzeko, agerraldiak Zaintza Epidemiologikoko Unitateekin eta lehenetsitako eremuen miatzaileekin ikertu eta kudeatzeko, eta Kasu eta Kontatuen Ikerketa Sarea aztertu, ebaluatu eta monitorizatzeko.\nBaheketa-Unitate bat ezarri, Euskadiko Zaintza Epidemiologikoko Sarearekin batera proba diagnostikoen politika eta infekzio aktiboaren proba diagnostikoak aldian-aldian egitearen egokitasuna, eraginkortasuna, jasangarritasuna eta proportzionaltasuna aztertu eta koordinatuko dituena, lehenetsitako eremu erdi-irekietan, eremu irekietan eta biztanleria-eremuan, eta horien gauzatzea koordinatu, ebaluatu eta monitorizatuko duena.\nPrestakuntza eta Erantzun Plan zehatz bat definitu, egungo NEFen ebaluaketa eta hobekuntzaren emaitzak jasoko dituena (murrizketak, diagnostikoa, miaketa, isolamenduak eta mugen kontrola), adierazleak handituko dituena eta dauden baldintzei egokitutako agertokietan oinarrituta diseinatuko dena.\nErantzun-jardueren ezarpena eta gauzatzea koordinatuko duen kide anitzeko organo tekniko bat gaitu, esparru metodologikoa finkatuz, arrisku-ebaluazioak aztertuz, beharrezkoak diren NEFak hartuz eta hauek aldian-aldian ebaluatuz.\nLege-esparrua egungo eta etorkizuneko baldintzetara egokitzeko beharra aztertu, hartu beharreko neurriei segurtasun juridiko eta ziurtasun handiagoa emateko. Neurri horiek ebidentzia sendoetan oinarritu beharko dira.\nHerritarrentzako eta profesionalentzako komunikazio- eta informazio-estrategia bat eratu, ezarri beharreko estrategian oinarrituta.\nZaintza eta Kontrol Plana, SARS-CoV-2en kasu eta kontaktu estuei dagokionez, eguneratu behar da, honako pausu hauek jarraituz:\nEDO (Adierazi Beharreko Gaixotasunak) epidemiologia-galdetegia egin eta miaketa-sistematikan faktore komunitarioak ikertu. Agerraldiak ikertzeko eta kudeatzeko protokoloak ezarri, esparru desberdinen lehentasunaren arabera (soziala, eskolakoa, unibertsitatekoa, sanitarioa, soziosanitarioa, lanekoa, kirolekoa, etab.). Protokolo hauek, egoera desberdinen arabera, hartu beharreko prebentzio- eta kontrol-jarduerak aurretik zehaztuko dituzte.\nZaintza eta Kontrol Sarearen egitura, prozesu eta emaitzaren adierazleen aginte-taula bat sortu. Aldizka agerraldien zerrenda argitaratu, kaltetutako eremu eta udalerriekin, lehen eta bigarren mailako kasuen eta kontaktu estuen kopuruekin, eta martxan jarritako ekimenekin.\nEgungo miaketa zabaldua atzera-miaketan bihurtu, sintomatiko gisa hautematen diren pazienteen artean ahalik eta lehen mailako kasu gehien detektatzeko. Arrisku-esposizioen analisia egin, kutsatze-eremu horretan positibo bat egon ote den jakin ez arren.\n“Kontaktu ez estuaren” definizioaren erabilera zabaldu, kasu positibo batekin espazio itxi batean, musukoarekin, 15 minutu baino gutxiago edo 2 metro baino gehiagora egon diren pertsonak kontutan hartzeko. PCR negatiboa izanez gero, berrogeialdia ez litzateke beharrezkoa izango, “kontaktu estuak” ez bezala.\nEstrategian sartutako berrikuntzak eta hobekuntzak aldizka ebaluatu, bai eta bigarren mailako eraso-tasa handiena duten eremuak zehazki aztertu ere, Plana horietara egokitzeko.\nKasu eta Kontaktuen Zaintza eta Kontrol Sareari giza baliabideak, zein baliabide teknikoak, materialak eta ekonomikoak eman behar zaizkio, honako lehentasun hauekin:\nOsasun Saileko Epidemiologia Zerbitzuan Miaketa-Dispositibo bat ezarri, Zaintza eta Kontrolerako Estrategia koordinatuko duena eta alerta-, prestakuntza- eta erantzun-dispositiboak behar den adimen epidemiologikoaz (agerraldiak, transmisio-eremuak, aldaerak, etab.) hornituko dituena, NEFak hartzeko orduan.\nMiatzaile talde espezializatuak sortu, lehenetsitako eremuen arabera, Zaintza Epidemiologikoko Unitateen mende, agerraldiak kudeatu eta ikertzeko, eta kontaktuen azterlanak koordinatzeko: eskola, unibertsitate, soziosanitario, sanitario, sozial, kirol eta lan esparruetan.\nLehenetsitako eremuetako langileen artean Covid koordinatzaileen figurak sartu, prestatu eta ordaindu, ekimenen koordinazioa eta informazioa bermatzeko (erabiltzaileen zerrendak bidaltzea, burbuila-taldeak blokeatzea, jarduerak geldiaraztea, etab.).\nLegezko edo finantzazko estaldura bermatu17, gurasoek kontaktu bidezko berrogeialdian dauden haurrak zaindu ahal ditzaten, hirugarren pertsonengana jo gabe, horrek dakarren arriskua dela eta. Era berean autonomoak, enpresa txikiak eta egoera larrian dauden bestelako langileak hornitzeko estaldura bermatu ere.\nHotel-baliabideak eta baliokideak egituratu (“Noeren Ontzi ospitaleak”) kasu arinak isolatzeko. Kontaktu estuen berrogeialdirako ostatuen hornidura handitu ere.\nLan-, eskola- edo familia-zirkulutik kanpoko pertsonekin toki itxietan egondako kontaktuak identifikatzeko kodeak (digitalak edo fisikoak) ezarri.\nPrestakuntza eta Erantzun Plana eguneratzea beharrezkoa da:\nArriskuaren geruzatzearen metodologia eta adierazleen atalaseak Prestakuntza eta Erantzun Plan eta Alerta-txostenaren arabera egokitu.\nAdimen Epidemiologikoko Sistema bat ezarri, aldian-aldian Arriskuaren Ebaluaketak eta Neurrien Proposamenak kide anitzeko organo teknikoari igorriko dizkiona, Prestakuntza, Erantzun eta Alerta-Dispositiboak eta Miaketa-Dispositiboak emandako gertaera eta adierazleetan oinarritutako zaintza oinarritzat hartuta.\nNEFen eraginkortasuna eta atxikidura aldizka ebaluatzeko mekanismoak ezarri, gertaera eta adierazleetan oinarritutako zaintzaren bidez (agerraldiak, mugikortasuna, maiztasuna, transmisio-eremuak, etab.). Bestetik, NEFen inpaktua, jasangarritasuna eta proportzionaltasuna kontuan hartuko duten kanpo-ebaluaketak (unibertsitateak, zientzia-elkarteak, ikerketa-zentroak) sustatu.\nKanpoko espazioetan (parkeak, hondartzak, naturguneak, etab.) prebentzio-neurrien ezarpena berriz ebaluatu, ahalik eta jarduera gehien kanpoan egitea bultzatuz.\nBarneko espazioetan arriskuarekiko esposizioa murrizteko neurriak areagotu, jardueren mugak hartzen diren arrisku-atalaseak txikiagotuz (14 eguneko ITM > 150, positibotasuna > %5 eta ospitale-okupazioa > %10): gimnasioak eta kirol-zentroak, erlijio- eta kultu-zentroak, ostalaritza establezimenduak, edukiera murriztea eta garraio publikoaren maiztasunak handitzea, HEPA filtroen erabilera zabaldu, etab.\nDistantzia soziala betetzen dela bermatuko duten behin-behineko neurri positiboak ezarri: telelana indartzea, 14 eguneko ITM 10 baino altuagoa edo trazabilitatea %90 baino txikiagoa den bitartean. Era berean, garraioan edukiera murriztu, maiztasunak handituz bidaiari zein joan-etorri gehiago pilatzen diren tarteetan.\nBidaietan, jatorrian egin beharreko PCR-z gain (gehienez 72 ordu lehenago), mugara iristean Infekzio Aktiboaren Proba Diagnostikoak (IAPD) ezarri. Horrez gain, kontaktuen jarraipen zorrotza ezarri eta PCRak (doakoak) eskatu iritsi eta 2 eta 5 egunera, ardurazko-aldaerak inportatzen ez direla ziurtatzeko18.\nArrisku semaforoa berde duten eremuetan santutegiak sortzeko neurri mugatzaileen erabilera zuzentzea aztertu, birusik gabeko eskualde horiek babesteko. Adibidez, kasurik ez dutenen eskualdeetan perimetroko konfinamendua plantea liteke, kutsatuak sartzea saihesteko edo murrizteko19, eskualde horien barruko gizarte-murrizketak erabat ezabatzearekin batera.\nKutsatzeko bideei buruzko informazioa modu argi eta koherentean transmititu. Bereziki, esparru itxietan aerosol bidez kutsatzeko arriskua hobeto komunikatu. Lurralde-mailako komunikazio-estrategia koordinatu, herritarrentzako informazioa FAQ (maiz egindako galderak) motako tresnen bidez eguneratzea barne.\nZirkuitu azkarrak ezarri IAPDak eta lehenetsitako eremuetako berrogeialdiak Covid koordinatzaileek kudeatu ahal izateko.\nErdi-irekitako lehentasunezko eremuetan (eskolak, lantokiak edo bestelakoak) eta 15 pertsonatik gorako taldeek bat egiten duten eremu irekietan, aldizkako baheketak egitea aztertu, gidatu eta ebaluatu. Horrela, transmisioa monitorizatzea, bigarren mailako kasuen sorrera kontrolatzea eta aparteko barreiatzaileen gertaera posibleak garaiz detektatzea lortuko litzateke, transmisio-kateak ahalik eta azkarren moztuz. Era berean, populazioaren aldizkako baheketak egitea egokia den planteatu beharko litzateke egoera jakin batzuen aurrean.\nLehen Mailako Arretan Zaintza Epidemiologikoko Zentinela Sareak eta Ospitaleetan Ospitaleratutako Kasu Larrien Zentinela Sareak ezarri, biztanleriaren lagin adierazgarri baten zaintza sindromikoa eta birologikoa (genomikoa) egiteko. Aldian-aldian seroprebalentzia-azterlanak egitea, pandemiaren bilakaera monitorizatzeko, adin-taldeen, eremu geografikoen eta baldintza sozialen arabera.\nTxertoa hartu duten biztanleen infekzio-kasuen jarraipena egin, gaixotasuna eragiten duten aldaerak monitorizatuz eta kontaktu zabalduei buruzko azterlanak eginez.\nOsasun Informazioko Sistemak koordinatu, miaketa-aplikazioak, zaintza epidemiologikoa eta laborategiko emaitzak elkarren artean konektatuz, eta egituratutako informazioaren iraulketaren automatizazioa bultzatuz. Proba diagnostikoen iraulketa automatikoa kudeatu, biztanleriaren baheketen informazioa barne.\nInforme técnico. Propuesta de medidas y cuestiones a considerar para la fase de transición de la pandemia por SARS-CoV-2 en España. 10 abril 2020. Revista Española de Medicina Preventiva y Salud Pública. Vol. XXV, Nos 1 y 2, Año 2020. ↩\nInformación sobre la evolución del coronavirus en Euskadi (boletines diarios en días laborables) https://www.euskadi.eus/boletin-de-datos-sobre-la-evolucion-del-coronavirus/web01-a2korona/es/ ↩\nAlarma-Egoera amaitu ondoren, legeria arruntean araudia bete beharko litzateke. ↩\nKontuan hartu behar da mugen arloko eskumena gobernu zentralarena baino ez dela. ↩\nAlarma-Egoera eskatzen du, biztanleria osoan proiektatzen bada. ↩


GOROSTARZU ETXEBESTE, Ione"Demagun" (Narrazioak)\nErdi irekia utzi du atea, badaezpada ere. Inguratzen denean inguratu, ikus dezala lanean ari dela; indarrez sakatzen ditu teklak, fundamentua eta amorrazioa iradokitzen dituen erritmoan.\nNoiz etortzen da? Demagun ipuinaren hasieran inguratzen dela; denborarekin dator, ez baitu lekua ezagutzen. Koadernoko apunteei jarraiki iritsi da. Oinez igo ditu eskailerak, solairuak kontatzerakoan, hauek ez baitute zenbakirik, beheko pisua kontuan hartu-ez hartu hausnarrean.\nEdo, beharbada, ez, agian hobe da ipuinaren erdialdean edo iristea, behin pertsonaia bideratu antza denean; demagun bigarren solairua izanik ere, igogailua hartzen duela, praken gerrikoak traba egiten baitio eskaileratan gora. Demagun igogailutik atera eta zuzenean egiten duela atera, bere bizitza osoan, egunero, goizeko zortzietan bide hauxe egingo balu bezala. Iristeagatik, irits liteke beranduago ere, kontakizunaren azken lerroetan, edota, behin hasita, baita azken irakurraldiaren ostean ere, duda-mudako zatiak kolore gorrira aldatutakoan. Baina ez, nahiago lehenago izatea, aukera oro, edo gehiago, behintzat, zabalik dauden lerroren batean.\nIristen da bai, halako batean, eta ate zirrikitutik ikusten duena zera da; ile beltz-beltzeko emakumea, eta azkazal gorriak tiki-taka ordenagailuari emanaz. Ez dio aurpegirik sumatu, kokotsa ia lepoaren kontra ari baita, idazteko behar dena baino gehiago jaitsiz burua; oraindik ez du, beraz, ez begirik, ez sudurrik edo ezpainik, ezta piercingik edo modelo famatu bat gogoraraziko dion oreztatxorik ere emakumeak.\n−Epa... barkatu, garaiz al nator?\n−Oraindik bizi zara, behintzat.\n−Ez da gutxi.\nOrduan baino ez du jaso burua gure emakumeak, hemendik aurrera idazlea deituko diogunak, konfiantzan.\nGainditua. Zazpiko bat, eskuzabalegi izan gabe, lehen begiratuan. Gaztea, luzaroan gazte mantentzeko itxura duena; gorputza gogor itxurakoa, ukitzeko gogoa pizten duen horietakoa. Betile handiak, begiak handiago egiten dizkiotenak. Ile motzak, apurren bat luzatzen utziz gero, kizkur bihurtzeko tankera du.\n−Eseri lasai. Oraintxe bertan... maleta egiten ari zara.\n−... −Dena jakin nahi duzu, edo?\n−... −Ausarta, azkarra, planta hotzekoa.\n−Hizkera argia, zehatza, baina justukoa. Ez kontu-kontari aritzen den horietakoa. Ulertzen?\n−Esan behar dena esan, eta kito...\n−Esan behar dena ongi esan, eta kito. Izena... ez dakit...\n−Unai? Ez, ez, ez. Zerbait... urbanoagoa pentsatua nuen. Alex, edo?\n−Bueno. Nahiago, aukeran.\n−Hilketa bat duzu buruan.\n−Hilketa bai, maitalearena.\n−Baina maletan ez daramazu pistolarik. Zerbait inprobisatuagoa nahi nuen. Amorantearen semeak pilotan irabazitako trofeo bakarra, brontzezkoa, bulegoko bigarren apalean egoten dena... garbitzaileak astean hirutan hautsa kendu ondoren zentimetro batzuk lekualdatzen du, beti, andrearen amorrurako.\n−Ez nuen horrelakorik espero... zugandik. Nobela beltza? Arrosa?\n−Ez, ez. Kontatu nahi dudana zera da, pasioa, desioa. Zerbaiti uko egiteko zure ezintasunak zerbait hori gorrotatzera zaramatza. Bueno, garaiz heldu zara, oraindik ez dago hildakorik.\nEmakumea, barka, idazlea, aulkitik altxatu da, lehen aldiz. Eta gizonak, dagoeneko protagonista dei geniezaiokeenak, haren gerrialde estua sumatu du ipurtaldean neurri justu eta jostagarrian zabaltzen dena, zapata takoidun gorrietara iritsi arte begiekin jarraitu dituen hanketan barrena.\n−Hasiberria zara, ezin duzu asko eskatu.\n−Adostu beharko dugu zera, noraino naizen zure esku...\nIdazlearen hatzak, lehenik, eta ezpainak, gero, sentitu ditu protagonistak bere hitzak estaltzen, eta jarraian gainean eseri zaio, hanka-zabalik, eta gonak apur bat gora egin du haren izterrak luzatuaz. Orain protagonistaren buruan, lepoan, dabiltza haren eskuak, eta aurpegi parean, likrazko nikiaren azpitik, bi titiburu suma ditzake berari begira.\nDemagun saiatu, saiatzen dela ihes egiten. Ez dela honetara etorri, andrea zain duela, bera nobela batean noiz irtengo, kuadrillakoei hura erakusteko, eta, zergatik ez, agian berak ere bigarren mailako pertsonaiaren bat lortzeko... baina ezetz, ez duela hura ez den inorekin larrutan egiteko asmorik.\nZertarako balioko luke? Idazlea gainean dabilkio jadanik, aurrera, atzera, arropak tiraka erantziz, lepoan kosk eginez, eta protagonistak ere orain arte atzera botata, zabal, zituen besoak idazlearen ipurtaldera daramatza, eta, oso luzeak ez dituen arren, azkazalek pantiak apurtzen dituzte. Aulkitik altxatzen da, idazlea besoetan, mahai gainera bultzatzen du, eta azpian hartzen. Bularretatik lepora, belarritara miazkatzen du, idazlea, intziri artean, berriro gain hartzen saiatzen den bitartean. Krask! entzundakoan burua altxatzen du protagonistak; ordenagailua dakusa lurrean, osorik baina pantaila pitzatuta. Bere parean apalak, eta horietatik bigarrenean, karpeta eta artxibagailu artean dirdiratsu, pilotari baten brontzezko irudia, besoa atzera eginda pilotari emateko keinuan. Protagonista ez da saiatu begiak kizkurtu eta urre kolorezko hizkiak irakurtzen.\nBerastegi, 1984.Historia eta irakasle ikasketak;\nIdazle Eskolako ikasle ohia. Duela gutxi kaleratu du bere\nlehen poema liburua (“Des egiten”, Elkar).


Alarde parekidearen bihotzetik - Uribe kosta - Hiruka.eus\nAlarde parekidearen bihotzetik\nJokin de Pedro 2019-03-04 08:45\nPlentziako irakurzaleen txokoak eskaintzen duen giro lasai etxekoian, luze mintzatu zen, mintzatu ginen Arantxa Urretabizkaiarekin, urtarrilaren 30ean egin zigun bisitan. Plentzia Telebistarako elkarrizketatxo bateko galderei erantzun ostean, mikrofonoak gorde eta lasaiago eta askeago itzuri ziren hitzak eta iritziak eguneko liburuaren inguruan: Bidean ikasia.\nIdazlearen hurbiltasuna, xalotasuna eta oreka eskertu beharrean gaude, bereziki gaiak daukan pisu emozionala kontuan hartzen badugu.\nLiburuaren gaia (Hondarribiko Jaizkibel konpainiaren historia) eta nolabaiteko autobiografikotasuna aintzat harturik, jakin-minik ez zen falta izan. Urretabizkaiak urteetan barnean zeraman bizipen gogor multzo bat kanporatu beharretik jaio omen zen liburua; izan ere, Jaizkibel konpainia mistoaren sorreran hasiera-hasieratik baitago buru-belarri inplikaturik.\nIrakurleon lehenengo itaunak liburuaren generoaren ildotik etorri ziren: askok eleberriaren eta kronikaren arteko zerbait antzeman uste genuen, eta egilea ere neurri batean bat etorri zen sailkatzearekin. Hautu horretaz zera azaldu zigun: kronika hutsa idatziz gero, ezin hitza eman pertsonei euren barruko sentimenduak adierazteko; hori fikzioak egin dezake; hortaz, datu historiko zehatzak emateaz gainera, batzuek eta besteek zer sentitu, zer sufritu edota zer gorrotatu duten adierazten da liburuan. Bidean ikasia-ri 2017ko Euskadi Literatur Saria ondo merezia eman zitzaionean, saiakera-arloan saritu izana denok (idazlea barne) harritzen gaituen zertzelada da, zinez.\nAnjel Lertxundiren Zu eleberria da Plentziako irakurzaleen taldeak irakurriko duen eta hizpide izango duen hurrengo liburua. 2015ean argitaraturik, sentimendu intimoak, goibelak eta goxoak, ilunak eta esperantzagarriak tartekatzen eta gainjartzen dira eleberri autobiografiko honetan, non Lertxundik, ez mozorrorik ez estalkirik, bere andrearen («Zu» horren atzean dagoen minbizi-gaixoa) eritasunak sorturiko sufrimendu lazgarria ardazten duen.\nEz da, noski, kontakizun digerierraza, ezta irribarrerako abagunerik ematen duena ere; badu, hala ere, bizitzarako irakaspenik, eritasunari nola aurre egin bai «Zu»-k eta bai senarrak erakusten duten heldutasun eta duintasun harrigarrian, non zenbaitetan bizitza eta heriotza izate bakarraren osagarri modura ageri diren, gizakiaren aurkia eta ifrentzua besterik ez. Kontaera zatika doa, oroitzapen samurrak eta ezusteko gordinak tarteka agertuz. Kontalariak ere anitz dira, gehienbat lehen eta hirugarren pertsona erabiliz, baina batzuetan senarrak edota andreak («Zu»-k) beste batzuekin dituzten elkarrizketa biziak ere txertatzen dira, eta horrela gai eta gertaera nagusiekiko ikuspuntu desberdinak eskaintzen zaizkie irakurleei.


«Erlea» literatura aldizkariak hamabigarren eta azken zenbakia aurkeztu du | Kultura | GARA\n«Erlea» literatura aldizkariak hamabigarren eta azken zenbakia aurkeztu du\n“Erlea” aldizkari literarioaren hamabigarren zenbakia aurkeztu zuten atzo Bilbon, Euskaltzaindiaren egoitzan. Hain zuzen ere, euskal akademiaren mendeurrenari buruz dihardu zenbaki berri honek, garrantzitsuak izan ziren gertaerak eta pertsonaiak erakutsiz, modu hurbilean.\nBernardo Atxaga idazleak zuzentzen duen aldizkariak agur esango die irakurleei zenbaki honekin, bere ibilbidea bukatutzat eman ostean. 2009. urtean abiatu zen proiektua ixten du zenbaki honek, eta Andres Urrutia euskaltzainburuak azken ia hamar urteotan eginiko ahalegina nabarmendu nahi izan zuen prentsaurrekoan: «Hasiera-hasieratik gure asmoa izan zen ‘Erlea’ euskal kulturako erreferenteetako bat bihurtzea, eta esango nuke lortu dugula, Bernardoren, Asun Garikanoren, Txema Aranazen eta Pamielaren laguntzarekin, bestelako kolaboratzaile guztiak ahaztu gabe. Izugarrizko lana egin duzue», adierazi zuen Urrutiak.\nJarraipena izango al du?\n2009an, estreinako zenbakia kaleratu zenean, Bernardo Atxagak agindu zuen aldizkari «profesionala» izango zela, zenbaki bakoitzak «atmosfera» jakin bat izango zuela, eta aldizkari guztiek jarraitu izan diote eredu edo lerroburu horri. «Tamalez, sortzaile batzuk kanpoan geratu dira, baina XXI. mende hasierako euskal sorkuntzaren lagin garrantzitsua da ‘Erlea’», esan zuen Atxagak.\nAldizkari honen ibilbidea amaitu da, baina baliteke etorkizunean bestelako jarraipenik izatea, Atxagak berak iragarri zuenez: «Aurrerantzean, asmoa litzateke ‘Erlea’-ren antologia berezi batzuk argitaratzea. Bat egina daukat. Hori bai, gizarteak inplikatu beharko du horretan, antologia horiek ez baititut plazaratuko tartean eskaera jakin eta serio bat ez badago».\nEsan bezala, azken ale honen gai nagusia Euskaltzaindiaren ehun urteak dira, eta eskaintzen dituen edukien artean hastapenetako euskaltzainen profilak, gordetako testu batzuk, iraganeko pertsonaien argazki berriak edota Ramon Saizarbitoria eta Ibon Sarasolaren arteko hizketaldia proposatzen dituzte. Poemak, testuak eta iruzkinak ere badaude, ohi bezala.


Doogee V20: prezioa eta kaleratze data | Berri Gadgets\nInazio Aretoa | 13/01/2022 08:56 | Telefono mugikorrak\nSmartphone malkartsuetara bere jarduera bideratu duen smartphone-en fabrikatzaileetako bat Doogee da, urtero bat merkaturatzen duen fabrikatzailea. gailu sorta zabala aurrekontu guztietarako eta horrela erabiltzaile ugariren beharrak asetzea.\nFabrikatzaile honek terminal berria ofizialki iragarri berri du. buruz ari gara Dodge V20, fabrikatzaile honek bere burua a gisa kokatu nahi duen terminala smartphone malkartsuen arloan erreferentzia, bere erresistentziagatik ez ezik, errendimendu handiagatik ere.\nSmartphone malkartsu baten bila bazabiltza eta Doogee fabrikatzailea aukera gisa hartzen ari diren marken artean badago, orduan erakutsiko dizugu Doogee V20 berriaren zehaztapen guztiak.\n1 Doogee V20 zehaztapenak\n2 5G prozesadorea\n3 Pantaila AMOLED\n4 3 kamera edozein egoeratarako\n5 Era guztietako kolpeekiko erresistentea\n6 2 eguneko bateria\n7 Doogee V20-ren koloreak, erabilgarritasuna eta prezioa\nDoogee V20 zehaztapenak\nProcessor 8 nukleo 5G txiparekin\nRAM memoria 8 GB LPDDR4x\nBiltegiratzea 266 GB UFS 2.2 - 512 GBra zabal daiteke microSD txartelarekin\nPantaila nagusia Samsung-ek fabrikatutako 6.4 hazbeteko AMOLED - Bereizmena 2400 x 1080 - Errazioa 20:9 - 409 DPI - Kontrastea 1:80000 - 90 Hz\nbigarren mailako pantaila Atzeko aldean dago 1.05 hazbeteko argazki-moduluaren ondoan\nAtzeko kamerak 64 MP-ko sentsore nagusia Adimen Artifizialarekin – HDR – Gau moduarekin\n20 MP gaueko ikusmen-sentsorea\n8MP Ultra angelu zabala\nZiurtagiriak IP68 - IP69 - MIL-STD-810G\nAsmatued 6.000 mAh - 33 W-ko karga azkarra onartzen du - 15 W-ko haririk gabeko karga onartzen du\nKutxaren edukia 33 W-ko kargagailua – USB-C kargatzeko kablea – Argibide eskuliburua – Pantaila babeslea\nNormalean ez baduzu zure telefonoa urtero berritzen, aukera hausten hasi beharko zenuke aukeratu 5G eredu bat.\nEspainia osoan eta atzerrian 5G sareak eskuragarri egon arte oraindik pixka bat egiteko dagoen arren, Doogee V20 5G bezalako smartphone bat eskuratzeak aukera emango dizu.Gozatu Interneteko abiadura maximoa zure gailuan datozen urteetan.\nDoogee V20 batek kudeatzen du 8 core prozesadorea, 8 GB RAM motako LPDDR4X memoriarekin batera, jokoak eta aplikazioak ahalik eta abiadurarik handienarekin exekutatzeko.\nBiltegiratzeari dagokionez, gaur egungo beste puntu garrantzitsuenetako bat smartphone bat erostean, Doogee V20-rekin ez gara atzean geratuko, barne hartzen baitu. 256 GB espazio motako UFS 2.2. Motza geratzen bada, lekua zabal dezakezu microSD txartelarekin gehienez 512 GB arte.\nDoogee V20 barruan aurkitzen dugu Android 11, Play Store-n eskuragarri dagoen edozein aplikazio instalatzeko aukera emango diguna.\nDoogee V20-n eskuragarri dagoen Android bertsioak a pertsonalizazio geruza minimoa, beraz, ez da arazorik izango fabrikatzaileek instalatu ohi dituzten eta gehienetan inork erabiltzen ez dituen aplikazioekin etekinik handiena ateratzea.\nOLED teknologia duten pantailen prezioa ezaguna egin denez, denek nahiko lukete eskaintzen digun kalitateaz gozatu ahal izatea. Doogee V20-k a Samsungek fabrikatutako AMOLED motako pantaila (munduko pantaila mugikorren fabrikatzaile handiena).\nPantaila 6,43 hazbetera iristen da 2400×1080 pixeleko bereizmena, 500 nits-eko distira eta 80000:1-ko kontrastea, 409 pixel-dentsitatea eta %105eko kolore-estaldura NTSC gaman.\nHorrez gain, badu 90 Hz freskatze tasa. Freskatze tasa handi honi esker, bai aplikazioak dituzten jokoek bai web arakatzeek askoz nabigazio arinago bat erakutsiko dute erabiltzen ditugunean.\nGailu honen aurreko pantaila ez da barne hartzen duen bakarra, izan ere, atzealdean, atzealdean 1,05 hazbeteko pantaila ere aurkituko dugu, kamera moduluaren eskuinaldean.\nPantaila txiki hau erloju-diseinu ezberdinekin konfigura daiteke ordua, bateria... erakusteko, deiak eskegi edo jasotzeko erabili ahal izateaz gain, ikusi jakinarazpenak eta abisuak… Normalean telefonoa mahai gainean pantaila beheratuta baduzu, pantaila mota hau aproposa da zuretzat.\n3 kamera edozein egoeratarako\nGoian aipatu dudan bezala, Doogee V20-ren atzealdean, a 3 kameraz osatutako argazki modulua, uneoro izan ditzakegun behar ia edozein estal ditzakegun kamerak, kanpoan, barrualdean, gauez...\n64 MP sentsore nagusia adimen artifizialarekin. F/1,8-ko irekiera eta X-ko zoom optikoa ditu.\nKamera 20 MP gaueko ikusmena ilunpetan argazkiak eta bideoak ateratzeko aukera ematen diguna (edozein segurtasun kamerak bezala funtzionatzen du).\n8 MP angelu oso zabalarekin 130 graduko ikusmen angelua eskaintzen diguna, monumentu, pertsona talde, barrualde... argazkiak egiteko aproposa.\nLa doogee v20 aurreko kamera 16 MP-ko ebazpena du.\nEra guztietako kolpeekiko erresistentea\nMota guztietako ingurune eta kolpeekiko erresistentea den smartphone malkartsu baten bila bazabiltza teknologiarik modernoenari uko egin gabe, Doogee V20 bilatzen ari zaren telefonoa da.\nDoogee V20-k ez du bakarrik IP68 eta IP69K ohiko ziurtagiriak, baina maila militarraren ziurtagiria ere barne hartzen du, MIL-STD-810.\nZiurtagiri honek hauts edo ur arrastoren bat gure gailuan sartzea eragotziko du, baizik eta gailua bat-bateko tenperatura aldaketetatik babesten du.\n2 eguneko bateria\nDoogee V20 barruan aurkitzen dugun bateria iristen da 6.000 mAh, gailu honetaz 2 edo 3 egunez etengabe gozatzeko aukera ematen duen ahalmena.\nHorrez gain, bateragarria da 33W-ko karga azkarra USB-C atakaren bidez. 15W haririk gabeko kargatzea ere onartzen du.\nDoogee V20-ren koloreak, erabilgarritasuna eta prezioa\nDoogee V20 otsailaren 21ean aterako da merkatura eta 3 koloretan egingo du: zaldun beltza, Ardo gorriak y gris fantasma eta 2 akabera mota: karbono-zuntza eta akabera matea.\nFor ospa ezazu Doogee V20-ren merkaturatzea, fabrikatzaileak salgai jartzen du lehenengo 1.000 unitateak 100 $-ko deskontuarekin bere ohiko prezioan, bere azken prezioa 299 dolar izanik.\nEl terminal honen ohiko prezioa, promozioa amaitzen denean 399 dolar da.\nArtikuluaren bide osoa: Gadgeten berriak » telefonia » Telefono mugikorrak » Doogee V20: prezioa eta kaleratze data


San Joan. EMSIME\nKaoba-zur zizelkatua eta polikromatua\nXX. Mendearen lehen erdi\n1961. Félix Alfaro Fournierren dohaintza, Vitoria-Gasteiz\nArabako Arte Ederren Museoko bildumaren zati diren lanak, San Joan eta Nicodemus, alegia, arrakasta handiak eta aintzatespen sozial garrantzitsua eman zizkion bere ekoizpen artistikoko eremu bati dagozkio: eskultura erlijioso polikromatua. Torrek beti landu zuen eskultura erlijiosoa imajineria barrokoaren Espainiako tradizioaren oroitzapen argia ekarrita (Gregorio Fernández, Martínez Montañes, etab.). Izan ere, San Joanek, Euskal Artisten Elkarteak Zaragozan 1921ean antolatutako erakusketan agertutakoak, aintzatespen garrantzitsua ekarri zuen berarentzat garai hartako egunkarietan. Gauza bera gertatu zitzaion 1927an, Círculo de Bellas Artesek Madrilen egindako erakusketan Gurutzetik Eraistearen pausoa (Bizkaiko Foru Aldundiak eskatuta egindakoa) erakutsi zuenean. Une horretatik aurrera, imajineria erlijiosoa etengabe agertzen zen bere lanetan, eta berak adierazten zuen bezala, horretan "teknika konbentzionalago baten barnean aspaldiko artisten patetismo erlijiosoa" bilatzen zuen.\nSan Joan kaobaz egindako gorputz erdiko tailua da. Dizipulua gizon gazte gisa agertzen da. Lepo eta bularraren tratamenduan ikus daiteke azterlan anatomiko garrantzitsua egin zuela. Dena den, hori ez dator bat aurpegiak erakusten duen edertasun idealizatuarekin.


Datuek bistaratzen dutenez, gutxiago dira euskaltegietan matrikulatzen diren ikasle helduak. Urtero-urtero, ia oraintsu arte 40.000 ikasle heldu aritu dira euskara ikasten EAEko euskaltegietan. Gaur, kopuruak muga horretatik behera etorri dira, 2000-2001 ikasturtean 37.141 ikasle aritu ziren. Eta 33.990 itxi berri dugun 2001-2002koan.\nAraba 6,496 6,529 6,599 6,685 6,958 6,342 6,11\nBizkaia 24,76 23,96 23,586 23,316 23,08 20,303 18,887\nGipuzkoa 14,386 14,064 12,444 12,39 12,48 11,066 9,92\nEAE 44,855 43,763 42,064 41,753 41,837 37,141 33,99\nEsana dugu lehenago ere, gure ustez, beherakada hori ez zaiola eragile bakarrari zor. Badira-eta, hipotesi moduan bederen, beheranzko joera horrekin lotura izan dezaketen hainbat aldagai: hezkuntza-ereduen eragina, ikasleen adina, langabezia-tasa, jadanik euskaltegietan ikasten aritutako ikasle-kopuru handia, etab.\nAzterketa sakona behar da honetan guztian euskalduntzearen geroa, zer egin beharko den eta nola argiago ikusteko. Eta horretan ari gara, euskaltegien bideragarritasun-plan baten prestaketan. Azken fasean dago. Plan horrek euskalduntze-alfabetatzearen sektorearen gaur egungo egoeraren eta bilakaeraren azterketa egingo du, bere alderdi kuantitatibo nahiz kualitatiboak kontuan hartuz. Honela, bada, sektorearen diagnosia egiteko modua eskainiko du alderdi eta aldagai kritikoen identifikazioaren bidez.\nDiagnosi horrek, sektorearen garapenean eragina duten aldagaiekin eta eskariaren azterketarekin batera, estrategia eta ekimen berrien proposamena ekarriko du. Horrela, euskaltegien jarraipena eta egonkortasuna ziurtatuko da eta jarduera eta zerbitzu osagarriak bideratuko dira, euskararen erabilera sustatzeko ekimenak eta euskalduntze-alfabetatzea hobeto uztartuz.\nLanaren emaitza gisa, zer baliabide behar ditugun ekarriko du berekin.\nEuskaltegien normalizazio- eta homologazio-prozesua sendotu dira, eta orain euskalduntze-alfabetatzearen inguruko eskaerak beheranzko joera duen honetan, aurrera begira orientabideak ezartzeko orduan Bideragarritasun Planak ezarriko dituen ondorioetara jo beharko dugu, beti ere, euskalduntze-alfabetatze prozesuak Euskara Biziberritzeko Plan Nagusiak zedarritzen dituen helburu eta ekintzetara egokituz.\nZentzu horretan, helburu nagusia euskararen kalitatea hobetzea izaki, azpimarratzekoak dira gerora begira ditugun egitasmoen ildo nagusiak. Ahalegin handiak egiten ari dira jadanik hor:\nMaterialgintza proiektu berriak.\nTeknologia berriak eta autoikaskuntza-sistemak.\nEuskaltegien eta euskara irakasten duten beste zentroen jardueraren erregulazioa: araudiaren eguneratzea, lankidetzarako Akordio Marko berriak.\nGuretzat euskaltegiekin elkarlana bultzatzea lehentasunetako bat da. Haien aldeko apustua egin dugu eta egiten dugu. Euskaltegien eta euskara irakasten duten beste zentroen jardueraren erregulazioa gauzatzeko hainbat pauso eman beharko dira:\na) Araudiaren eguneratzea eta autoikaskuntza-zentroen homologazioa\nb) Lankidetzarako Akordio Marko berriak. Horietan finkatuko dira, besteak beste:\nEuskararen Biziberritzeko Plan Nagusiaren garapenean parte hartzea.\nFinantzazio publikorako irizpide berriak finkatzea, emaitza akademikoak eta kalitatearen beste parametroak kontuan hartuz.\nTeknologia berrietan oinarritutako proiektuen garapena: irakasleen etengabeko prestakuntza, autoikaskuntza, materialgintza, eta azkenik, HABE, euskaltegi eta irakasleen arteko komunikaziorako sare birtuala garatzea.\nEuskaltegien mapa berrikustea, lehenago aipatu den Bideragarritasun Planaren arabera.\nEz dago ahazterik, bestalde, euskararen normalizazioan aurrera egin ahalean, horrek dakarrela besteak beste, euskaltegietan ikasle gutxiago izatea, gaur egun gertatzen ari dena. Hala ere, baditugu aurrean, lehen esan bezala, zenbait erronka burutzeko.


Gaur Distoniaren Europako Eguna ospatzen da, 20.000 bat espainiarri eragiten dien gaixotasuna | Consumer\nGaur Distoniaren Europako Eguna ospatzen da, 20.000 bat espainiarri eragiten dien gaixotasuna\nAsaldura horrek 4 eta 5 urte bitartean irauten du diagnostikatzen, eta muskuluak etengabe uzkurtzen ditu gorputzeko atal batean edo gehiagotan.\nAstearte honetan Distoniaren Europako Eguna ospatzen dela aprobetxatuz, Espainiako Minusbaliatu Fisikoen Estatuko Konfederazio Koordinatzaileak (COCEMFE) gogorarazi zuen 20.000 espainiar inguruk distonia dutela, gorputzeko atal batean edo gehiagotan muskuluak etengabe uzkurtuz agertzen diren gaixotasun neurologikoen multzoa. Eritasun horren diagnostikoak ezintasun funtzional handia eragin dezake gaixoen artean, eta, batez beste, 4 eta 5 urte bitarte behar izaten ditu lehen sintomak agertu zirenetik.\nDistonia-kasu batzuetan erabilgarriak izan daitezkeen sendagai “umezurtzak” berrikusi beharko lirateke, COCEMFE ere eskatu zuen. Botika horiek alboratuak izan ohi dira, oso jende gutxik kontsumitzen baititu, eta gaixo horiei bizi-baldintzak hobetzeko aukera kentzen baitiete. Erakunde horren arabera, gogoratu zuen distonia duten hiru pazientetik bat gurpil-aulki batean dagoela, eta beste heren bat eguneroko bizitzako jarduera askotarako ezgaituta dagoela.\nKaltetuek eta senideek ere minusbaliotasun horri buruzko prestakuntza eta txostena emateko eskatu zuten, eta “ikerketan gehiago inbertitzeko, edozein pertsonarengan ager baitaiteke, adina kontuan hartu gabe”. Izan ere, genetikoki baldintzatutako gaixotasuna izan arren, oraindik ezin izan da identifikatu gaixotasun hori eragiten duen genea. “Ikerketa handiagoarekin soilik lortuko da ezgaitasun horren arrazoiak identifikatzea, ezagutzea eta, beraz, tratamendu eraginkorra sortzea”, zehaztu zuen COCEMFEk komunikatu batean.\ndistonia músculos-eu uzkurdurak


Zorrotzaurre izena: Deustuari egindako azken lapurketa | deustukoudala\nZorrotzaurre izena: Deustuari egindako azken lapurketa\notsaila 12, 2012\nEuskaldunok badakigu izena eta izanaren arteko harremana zein garrantzitsua den. Bilbok Deustu anexionatu zuenetik gure herriari izana eta izena ezabatzeko ahaleginetan dabil eta ia 90 urte ondoren bere horretan dirau.\nAzkena Deustuko Erriberari izena kentzeko egiten ari diren ahaleginak ditugu. Behin eta berriz, Udala “Zorrotzaurre” izendapena jotake erabiltzen ari da, Hirigintza Planean eta horrek dakarrekin guztiarekin. Erdaldun peto-petoak direla begibistakoa da, erabiltzen duten izenaren esanahia ez dakitela zein den dirudi-eta.\nOrain arte, eta etorkizunean horrela izaten jarrai dadila espero dugu, Deustuko Erribera eta Zorrotzaurre penintsularen bi alderdi izan dira, lehenengoa eta bigarrena hurrenez hurren. Bi alderdi horiek nahiz eta lotuta egon, Zorrotzaurre, bere izenak ezin hobeto adierazten duen bezala, Zorrotza aurrean dagoen alderdiari dagokio, beraz, penintsularen muturra dela esango genuke.\nUdalaren hirigintza planaren bidez, izen berria bultzatu nahi dute, “Deustu” izena erabat ezabatzeko, bai fisikoki (uhartea bihurtuz eta horrela lotura fisikoa apurtuz) eta izenez (Deustuko Erribera izenaren ordez Zorrotzaurre erabiliz).\nLaster IMQk zabalduko duen klinika berriari ere “Zorrotzaurre” izena eta guzti jarri diote, Udalaren ekimenaren ondorioz. Bitxia da erabat, ez dago ez Zorrotza aurrean, ezta Olabeaga aurrean ere. Basurtu aurrean dago eta Zorrotzaurre deitzea ere!!! Ze errespetu gutxi Deusturi, euskarari eta geografiari, baina hau Udalaren errua izan dela argi dago.\nDeustuarrok honen kontra egin behar dugu. Nola egingo diegu uko “Deustuko Erriberra” edo Euskaltzaindiak proposatutako “Deustuibarra” izenei?\nIzen bakoitzaren eremuak gizatalde baten berri ematen du. Izenek jabego zigiluz, jabego agiriz ere har daitezke. Eskualdatzeetan ere, jabe berriak eskuratutako guztia bere izenean jartzea nahi izaten du beti. Aurreko jabearen arrastoa ezkutatuz.\nIzenek aldiz, badute sorrera inguruarekin eta ahoz aho mamitu dituztenekin berezko lotura indartsu bat, aurreko jabeen nortasuna denbora luzez mantentzeko balio duena. Baita nortasun galdua berreskuratzeko ere. Adibideak ez zaizkigu falta inguruan; Deustua, Bilbo, etab., bizirik jarraitzen dute, nahiz eta idazten zekitenen gustukoak izan ez.\nJakina da aldaketek irabaziak eta galerak sortzen dituztela beti eta esan beharrik ez dago onurak espero dituztenek, normalean aurretik ere baliabideen jabe izan ohi direnak, izaten direla aldaketen sustatzaile amorratuenak. Hori gertatu zen deustuarrak bilbotartu zituztenean eta kanalaren amesgaiztoa aurrera atera zenean.\nGaur eguneko erribera ikusita, deustuar haiek ez lirateke harrituko izenaren aldaketarekin, ingurua ez bailukete ezagutu ere egingo eta.\nDesagertu ziren Deustuatik orduko sustatzaile aberats haiek eta gaur egunekoek gustuko duten izena jarri diote saldu nahian dabiltzan inguru sarraskituari. Normala den bezala.\nTristeena da, anexiotik laurogei urtetik gora pasatu badira ere, hain erabaki garrantzitsuak hartzeko modua ez dela ia aldatu. Deustuar arruntekin ez zuten orduko agintariak zertan kontatu. Boletinak edo periodikoak irakurtzea besterik ez zuten.\nBaina bertikaltasuna egokitu baino ez dute egin gaur eguneko agintariek, hiritar arrunten kaltetan.\nIzenena, anexioarena, kanalarena, hirigintza gaietan, deustuarrok erabaki beharko genuke erreferendumean.\n« Deustuko ordezkariak Gernikako Batzar Nagusietan


‘Kerik gabeko astea’ Araba ESIn - Osaraba\n‘Kerik gabeko astea’ Araba ESIn\nAraba ESIk bat egiten du, datorren asteartean, Tabakorik gabeko Mundu Egunean bukatu den Kerik gabeko XVII. Astea ospatzearekin. Ekimen horrekin, ESIk berretsi nahi du tabakoaren aurkako eta aztura osasungarriak dituen gizarte baten aldeko konpromisoa.\nHorrela bada, maiatzaren 24tik 31ra, asko dira ESIn egingo ari diren ekintzak. Horiek antolatzeko eta burutzeako, ezinbestekoak izan dira zenbait zentro eta zerbitzutako profesional askoren inplikazioa eta laguntza. Ekintzen artean, aipatzekoak dira informazioa emateko mahaiak, marrazki-lehiaketak, kartel eta bideoen erakusketak, eta baita Salburuako osasun-zentrotik aterako den martxa bat txirringaz hirian zehar.\nGainera, antolakuntzan aipatzekoa izan da, beste batzuek artean, hauen parte hartzea: Osakidetzako eta beste entitate batzuetako profesional, Minbiziaren aurkako elkartea, Vitoria-Gasteizko Udala, Ongizate Foru Institutua eta auzokideen elkarteena.\nKerik gabeko astearen jarduerak\nNext story Araba ESIko krosaren edizio berri bat


Carlos de Hita soinu-biltzaile ezagunaren eskutik\nUdalaren webgunearen bitartez, edonor “hel daiteke” Salburuko ibaiertzeko baso bateko udaberriko egunsenti batera, edo neguko ilunabar batera, edo hegaztiak entzun, naturaren erdian.\nNaturaren soinuak entzuteko gonbitea egiten du Ingurugiro Gaietarako Ikastegiak, Ataria-ko webgune berrituan, Carlos de Hita soinu-biltzaile ezagunaren eskutik.\nKlik batean, edonor hel daiteke Salburuko ibaiertzeko baso bateko udaberriko egunsenti batera, eta urretxindorrak, urretxoriak, pagausoak, okil berdea, kukua edo belabeltzak entzun. Edo uretatik ateratzen ari diren basahate-saldoen karranka, palasta eta hegaldi-soinuak, neguko ilunabar batean.\n“Grabazio zoragarri horiei esker, esperientzia paregabeak hurbildu ahal dizkiegu herritarrei etxeko egongelara. Eragiten duten erlaxazioaz gain, naturarekin bat egiteko aukera ematen digute audioek, Eraztun Berdeko faunaren soinuak ezagutzeko eta ikasteko aukera”, nabarmendu du Ingurugiro Gaietarako Ikastegiko lehendakari Ana Oregik.\nGrabazioen egilea, Carlos de Hita, soinu-teknikaria da —ekoizpenean eta ekoizpen ondokoetan aritzen da—, naturako soinuetan espezializatua. Espainiako, Afrikako, Amazoniako eta Indiako faunaren ahotsak bilduak ditu bere soinu-artxiboan, baita jarduera tradizionalen soinuak eta iberiar penintsulako eta Kanarietako paisaia nagusietakoak ere. BBVA Fundazioa saria jaso zuen 2017an (XI. edizioa), Espainiako Biodibertsitatearen Kontserbazioari buruzko Ezagutzaren Hedapenaren kategorian, eta Emmy sarirako izendatu zuten 2006ko uztailean, News & Documentary atalean, National Geographicek proposatuta. Besteak beste.


Dorleta - Leintz-Gatzagako Gatz Museoa\nHome / Nagusia / Dorleta\nErromatarrek iturburu gazia defendatzeko eraikitako gazteluaren hondarren gainean eraiki zen Dorletako Amaren Santutegia.\nUrteen poderioz, konponketa ugari egin zaizkio santutegiari eta, ondorioz, estiloen nahasketa agerikoa da.\nFrantziatik Gipuzkoara iristen ziren Done Jakue bideko erromesen ostatu izan zen.\nDorletako Ama, txirrindularien zaindaria da.\nAforo eta osasun neurri berriak direla eta, erreserbak aldez aurretik deituta bakarrik egin ahal izango dira 943 714792 edo 697 56 19 13\nKategoria: Nagusia Tags: dorleta, santutegia\nDorletako Andre Mariaren Santutegiak erromatarrek eraikitako gaztelua du oinarri, muinoaren oinean bazegoen-eta zer babestu: ur gazia isurtzen duten iturburuak; herriaren garapen iturri. 1331. urtean Leintz Gatzagak hiribildua fundatzeko hiri gutuna jaso eta Santutegiak parrokia izaera galdu zuen, hiribilduan eraikitako San Millan elizaren mesedetan. Santutegia Done Jakueko bideko erromesen ostatu bilakatu zen.\nEraikina harlandu bikainez egina dago. Barruan, erretaula poli- kromatua du, XVIII. mendearen hasierakoa da, Juan eta Francisco de Leibarrek eginikoa. Erretaularen erdian Dorletako Ama Birjinaren tailua nabarmentzen da, Santa Ana eta San Joakin alboan dituela. Ama Birjinaren imajina XIII. eta XIV. mendeetako taila gotiko polikromatua da. Ama-Semeak elkarri begira ageri dira.\nDorletako Ama Birjinaren koroatzea 1958ko urriaren 25ean egin zen Arlabanen. Egun, Dorletako Ama Birjina txirrindularien zaindari unibertsala da eta bizirik dirau harenganako debozioak.\nDebozio horri esker txirrindulari askok, zaleek nahiz profesionalek, Ama Birjinari esker ona agertzeko maillotak eskaintzen dizkiote. Santutegian bertan ikus daitezke hainbat maillot; asko txirrindulari profesional ospetsuek utzitakoak.\nOraindik ez dago baloraziorik.\nProduktu hau erosi duten erabiltzaile erregistratuek bakarrik egin dezakete balorazioa.\nGatz egile egun batez familian


David Foster Wallacen lanei so | Hitzen uberan\n← Pertsona oro animalia (o!men) da\nUrrezko Biblioteka handitzen doa →\nDFWen begirada beti da kritikoa. (…) Itsasontziko bizitza, kasta sistema euro-zentriko baten eran deskribatzen du idazleak. Finean, turistak atzean utzi nahi lukeen mundu klasistaren eskala txikiko kopia klaustrofobikoa baino ez da kruzero bat. Txiste txar bat, kondaira urbano bat, kalkulu ekonomiko xehe bat, ontziari buruzko datu tekniko bat… edozer baliatzen du DFWek bere idazkerari fikzioaren giharra eta tankera emateko. Zehaztasun obsesibo eta autokontzienteegi batek definitzen du bere estiloa, kanpotiko mundua jasotzen duten gorputzeko neurotransmisore hipersentiberak, biluz eta oskolik gabe, zuzenean bere inguruarekin estekaturik baleude bezala. Bere idazkera hain erakargarri eta muturreko bihurtzen duen bertute hori sofrikario zitzaion, agian, bizitzan, baina irakurlearentzat etengabeko gozamen iturri da. Egia da oso grafikoa eta bisuala dela batzuetan, baina harro dago, halaber, ez duelako kamerarik eraman bidaldian (ontziko “bakarra” ei da halakorik ez daramana). Idazleek ere hitzetan konfiantzarik ez dutela lirudikeen garaiotan, oroitzapenen eta xehetasunen gordailutzaren ardura gailuei delegatu diegunean, DFWek hitzetan du oraindik fede osoa. Hizkuntza berrasmatu behar badu, berrasmatu egiten du. Ez soilik darabil denok erabiltzen dugun ikusmen maiztua: usaimena, ukimena eta entzumena “entxufatuta” dauzka beti. Idazle gutxik dute inguruan gertatzen dena edo jendearen jitea harrapatu eta esaldi bakarrean sintesia egiteko halako gaitasuna (“Puruak erretzen ari ez direnean ere puruak erretzen ari direla ematen duen gisako gizonak”), eta are gutxiago, aldi berean istorioaren baitan bere burua edo bere animo egoera txertatu eta horri etekina ateratzekoa. Jazz inprobisatzaile handien musika egiteko modua dakar akordura; testua orain eta hemen sortzen ari den sentipena sortzen dio irakurleari, baina, aldi berean, naturaltasunez sortzen dela dirudien testu horren gaineko hausnarketa dago, eta hausnartu ondoren testua birsortu edo bere burua berrinterpretatu eta saboteatzeko gaitasuna, adarretatik joan eta harira bueltatzekoa. Melodia nagusiena dirudiena alboko zerbait bilakatu eta ezdeusa zirudien ñabardura lehen planoan jartzen duten solista handien etorria dauka DFWek. Liburua eta haren making offa, biak batera ematen ditu, haren sor-marka diren oin-ohar luzeekin horniturik. Bere burua eta ingurua etengabe zehazteko joerak, oin-oharren barruko azpi-oin-oharrak idaztera darama sarritan DFW, xehetasunetan galtzeko arriskua gainditu eta hipertestu literario gisako bat harilkatzeraino. Batzuetan, oin-ohar horien bidez, narratzailearen ahotsari —bere buruari— ironikoki erantzuten dion “bertsolari” bihurtzen dela eman lezake.


Trantsizio ekologikoa orain! - - Hiruka.eus\nTrantsizio ekologikoa orain!\nEH Bildu Getxo 2020-06-05 09:40\nGaur, ekainak 5, Getxoko EH Bildutik Algortako Portu Zaharrean elkartu gara, gure eredu sozioekonomikoaren eredua aldatu eta trantsizio ekologikoa berehala martxan jartzea aldarrikatzeko.\nAzken hilabeteotan osasun-krisi latza pairatzen ari gara mundu zabalean, eta baita Euskal Herrian ere. Osasun-krisi honek krisi ekonomikoa ere ekarriko du, eta bere ondorioak pairatzen hasi gara dagoeneko: langileen prekarietatea areagotu, enpresa txikiak itxi, kulturgintza ito, zaintzetako langileen baldintzak okertu... Ezinbestekoa izango da datozkigun eskubide murrizketa guztien aurka antolatzea eta borrokatzea.\nEta krisi horiekin lotuta, ate joka daukagu larrialdi klimatikoarekin lotutako krisialdia. Ezin dugu krisialdi ekonomikoari aurre egin, ingurumenarekin lotutako krisialdia kontuan hartu barik. Ezinbestekoa da gaur egungo eredu sozioekonomikoaren norabidea aldatzea eta bizitzak erdigunean ipintzea. Trantsizio ekologikoa martxan ipini behar dugu, neurri zehatz eta eraginkorrekin. Eta horrek eragina izan behar du arlo guztietan: mugikortasunean (bertan behera utzi Getxo eta Sestao arteko tunela bezalako proiektu txikitzaileak), turismo-ereduan (gurutzaontzi eta luxuzko itsasontzien eredua gainditu), kontsumoan (merkatalgune gehiago eraikitzeko baimenik ez ematea) eta abar.\nNorbanakoari zuzendutako iragarki kanpainak egokiak izan daitezke, baina gutxirako balio dute ez baldin badira gizarte mailako neurriak hartzen, lege berriak onartuz eta industriara zuzendutako neurriak adostuz.\nLarrialdi klimatikoa aldarrikatzea ondo dago, baina atzetik neurri zehatzak behar dira urratsak eman ahal izateko. Gauza serioegia da argazki batera mugatzeko. Getxoko kasuan, udal gobernuari eskatzen diogu EH Bildurekin adostutako hitzarmena bete dezan eta Getxon organiko osoa jasoko duen konpost planta eraikitzen hasi dadila.\nBerrogeialdia gogorra izan da guztiontzat, baina badira zenbait neurri gure naturarentzat (eta ondorioz, herritarrentzat ere) onak izan direnak:\nAutoak hirigunetik ateratzean aire kalitatea nabarmenki hobetu da eta asteburuetan errepideak moztuz oinezkoak eta bizikletak jarri ditugu herriaren erdigunean.\nGure inguruan ekoiztu eta kontsumitzearen garrantzia ikusi dugu ere, gure inguruko denda eta ekoizleak izan dira premiazko produktuez hornitu gaituztenak. Bitartean ikusi dugu zenbat arazo sortu diren kanpoan ekoiztu den premiazko materialarekin. Honek Getxoko enpresen bertokiratzea sustatzeko neurrien beharra azalerazten dute.\nSukaldaritzari ere garrantzia eman diogu itxialdi honetan, eta bertoko elikagaiak asko estimatu ditugu. Eta hauekiko dugun beharra ere nabaritu den honetan, ez litzateke premiazkoagoa Getxoko lurrak eraikuntza enpresen onurarako bideratzea baino, lur horiek udalarentzako berreskuratu eta elikagaiak ekoizteko berresleitzea?\nEredu sozioekonomikoa aldatu behar dugu, eta trantsizio ekologikoari bidea eman behar diogu!


Suprefetaren kasketa eta batzuen boneta... - GARA\nTxema Egiguren eta Xabier Manterola Biharko Hendaiako kideak\nSuprefetaren kasketa eta batzuen boneta...\nGuzia Hendaiako Ikastola berriarekin piztu da, baina Ipar Euskal Herriko ikastola gehienen aurkakoa da, eta horrelako jarrerarik ez dadin berriro gerta, legea aldatzea ezinbestekoa da\nEz dira gaurkoak prefet edo suprefetaren gutunak tokiko auzapezei ikastoletako egoitzak altxatzeko unean. Ez dira gaurkoak mehatxu eta beldur ezartze kontuak, baina denboraren poderioz, Seaska eta ikastolen lan seriosak emaniko sinesgarritasunak lagundu izan du alde guzietako hautetsi eta auzapezekin Falloux Legeari zirrikitua aurkitzea, nahiz eta guzia nolabaiteko molde hipokritan eman.\nHorrela egin izan da bidea, horrela egin da aitzina, nahiz eta hor goiti beti presente egon den eta dagoen, azkeneko gertakariek garbiki erakusten diguten bezala, Damokles baino Falloux Legearen ezpata madarikatua.\nEuskararen eta euskaraz irakastea noizbait normalizatuko delakoan egiten da lan, jakinik euskararen salbatzeko garaiz berandu baino %30eko kopurura iritsi beharra dagoela murgiltze sisteman, eta kasik ilegaltzat aurkezten diguten hauek iraganeko denboretan bezala ari dira oraino, frantziar errepublika eta publikotasuna bezalako argudioak izanik, egun ez baitira franko ausartzen, edo ez delako on aitortzea, euskara eta ikastolen aurka daudela.\nLege zaharra, oso zaharra, duela hogeita hamar urteko moldeak, baina egoera eta jendartea ez dira berdinak eta egun, lan franko egiteke egon arren, Ipar Euskal Herria euskararen berreskuratzearen norabidean dagoela begi bistakoa da.\nHala ere, oraino ez da guzia irabazia, suprefetaz gain, aurkako jarrera hartu baitute Hendaiako zonbait hautetsik, ezkerreko edo eskuineko eta auzapezaren zerrendan daudenak.\nHendaiako Gure Ikastola berriaren xedea ez da gaurkoa, nahiko beranta du jada, ekintzak baino hitz soilak egon baitira, baina ikastolaren azken mobilizazioaz geroztik, aldekoen mugiaraztea suposatu duelakoan gaude, orduz geroztik agerian ikusi direlako bata eta bestearen arteko desadostasunak, ezezkoak eta dimisio bat.\nBeraz, suprefetaren kasketaz gain, boneta batzuk ere egon dira joko egin diotenak Parisetik gurea, alor guzietan, gobernatu nahi dutenei.\nGuzia Hendaiako Ikastola berriarekin piztu da, baina ukaniko erasoa Ipar Euskal Herriko ikastola gehienen aurkakoa da, eta horrelako jarrerarik ez dadin berriro gerta, legea aldatzea ezinbestekoa da, kapelu eta bonetatik ez dezaten berriro atera gutun, mehatxu eta horrelakorik.\nLarunbat honetako manifestaldiarekin, fermuki, ozenki eta irri eginez erakutsi beharra dugu, Hendaian, baina Euskal Herri zabalari, urteetan eginiko lana, urteetan borroka bidez lorturikoa ez dadin bere horretan utzi, beharra eta nahiaz gain, determinatuak gaudelako euskararen berreskuratze prozesuan murgiltze sistema bidez.\nHendaiako Ikastola berria orain! Ez hunki hango eta hemengo ikastolak!


Bulego eta fitxajerik gabe lanean - SPRI\nSPRI » Berrikuntza » Bulego eta fitxajerik gabe lanean\nBulego eta fitxajerik gabe lanean\nSPRI Taldeak langileen enpresa-kudeaketako parte hartzeari buruz antolatu duen jardunaldi batean ikusi da konpainia batzuek erabateko aldaketak egin dituztela. Ingemat ingeniaritzak duela zazpi urte aldatu zuen bere eredua. “Denok dakigu noiz egiten diren bilerak eta zertarako. Inor ez da gelditzen bulegoan nagusiak ikus dezan”. Oscar Valdivieso aholkulariak dio onurak kuantifikagarriak direla: “Langileen parte-hartzea sustatzen duten enpresetan kontratazioa %25 hazi da, salmentak %2 eta soldatak %5”.\n“Bulegoak kendu ditugu eta bilera gela bihurtu. Fitxatzeko ordularia ere kendu dugu. Inor ez da gelditzen bulegoan nagusiak ikus dezan”, esan du grafikoki Jorge Darpont, Ingemat enpresako zuzendari korporatiboak. Ingeniaritza hori Bizkaiko Teknologia eta Zientzia Parkean dago kokatuta eta automozio sektoreko multinazional guztientzat egiten du lan. Darpont-ek bere enpresaren eraldaketa azaldu du eta baita ere nola langileek parte hartzen duten lanaldiaren kudeaketan. Argitasun horiek eman ditu SPRI Taldeak, Ekonomiaren Garapen eta Lehiakortasun Sailaren menpeko enpresen garapenerako euskal agentziak, “Pertsonak enpresentzat eta enpresak pertsonentzat” izenburupean antolatutako jardunaldian.\nJardunaldia egin da behin abian denean Eusko Jaurlaritzaren Innobideak Pertsonak programa, zeinaren helburua baita langileek enpresen antolakuntzan parte har dezatela.\nIngemat enpresako zuzendaritza-kargu horrek esan duenez, bere enpresan (80 langile eta salmentak 20 herrialdetan) “40 lagun baino gehiago daude egunero etxetik kanpo lo egiten dutenak, eta, beraz, jendearen konpromisorik gabe ez dago horrelako enpresa bat zuzentzerik”. Esan duenez, duela zortzi urte goitik behera aldatu zuten antolakuntza. “Finantza zuzendaria izan ezik, beste guztiok postuz aldatu ginen, eta taldekako kudeaketa aplikatu genuen”. Zuzendaritza taldeko kide bat egoten zen bilera bakoitzean, eta enpresan egiten zen guztia langile guztiei jakinarazten zitzaien. “Lau soldata-maila eta ordainsari aldagarri bat finkatu genituen”.\nDarponten esanetan, Euskadin ezinezkoa da kostuetan lehiatzea, eta, beraz, antolakundeetako talentua aprobetxatu beste biderik ez dago. “Eta enpresaren egia kontatu behar da, gustagarria dena eta ez dena. Ingemat-en mundu guztiak daki bilerak noiz eta zertarako egiten diren, eta aktak publikoak dira: mundu guztiak irakur ditzake. Badira zortzi urte tailer-bururik gabeko tailerra daukagula. Inor ez da gelditzen bulegoan nagusiak ikus dezan. Jendearekin esertzen gara garapen profesionala ikusteko, baina notarik jarri gabe, azterketarik egin gabe”.\nOnartu du, halaber, 2008an eta 2009an eginiko aldaketen ostean hainbat egokitzapen egin behar izan dituztela. “Proiektu-buruen ideia berreskuratu dugu, ez dago irabazien banaketa indiskriminaturik eta postu bakoitzaren erantzukizunak definitu ditugu, gehiegizko askatasunak langileen artean deserosotasuna sortu baitzuen”. Darpontek argitu du, halere, parte-hartze eredu guztiak ez direla erabat estrapolagarriak. “Ez dago errezeta bat egokia denentzat. Eta argi utzi behar da hau guztia ez dugula egiten enpresa barruan giro hobea izateko, diru gehiago irabazteko baizik”.\nJardunaldian B+I enpresako Oscar Valdivielso aholkulariak eredutzat jarri zuen Miguel Lazpiur enpresari gipuzkoarra, izan ere, berriki editatu duen “Lazpiur, el modelo de una pyme ejemplar” liburuan zioen bere aitak enpresarako norbait fitxatzen zuen bakoitzean lanpostuz igotzen zuela: langile soil izatetik pertsona izatera. Horixe gogorarazi dit jardunaldi honen izenburuak ”.\nValdivielsok esan du enpresen kudeaketan parte hartzearen alde jokatzea “ez dela bide erraza. Japoniarrek diote enpresa bat aldatzeko 10-20 urte behar direla. Prozesu konplexuak dira, ibilbide luzeak”. Baina, bestalde, esan du badirela baita ere irabazi kuantifikagarriak: deslokalizazioak saihesten dira, enpresen jarraipena bermatzen da, lehiakortasun handiagoa lortzen da, talentua tokian bertan mantentzen da eta lan-giro hobea sortzen da. “Langileen parte-hartzea sustatzen duten enpresetan kontratazioa %25 hazi da, salmentak %2 eta soldatak %5”.\nBaita ere esan du pertsonak baloratzeak ez duela esan nahi enpresa bat kooperatiba bihurtu behar denik. “Edozein enpresak izan dezake eredu parte-hartzaile bat, baina gauzak argi edukita. Bidaia zaila da, bidean oztopo eta erratu asko egoten dira, eta ziur egon behar da amaierara iritsi nahi dela. Bestalde, beharrezkoa da konfiantza eta errespetua pertsona guztiekin, gardentasuna eta egiazkotasun informatiboa, eta, hori bezain garrantzitsua, parte-hartze eredu bat propioa eta bakarra. Ez da modagatik sartu behar kontu honetan”.\nBere bezero baten adibidea jarri du, duela zortzi urte eredua aldatzea erabaki zuen aholkularitza bat. “Lehen 8 langile zituen eta orain aldiz 30. Aldaketaren giltza izan zen erabaki zutela hurbileko proiektuak onartzea, kontziliazioa errazteko. Zortzi urteko ibilbidea egin dute enpresa lehiakor eta kaudimendun gisa, eta argi daukate pertsonen parte-hartzea funtsezkoa dela”.


Google App Inventor — CodeSyntax - Interneten adituak\nApp Inventor Android aplikazioak bisualki sortzeko garatutako tresna da. Tresna honek bi atal nagusi dauzka, diseinatzailea eta bloke editorea.\nDiseinu atalean aplikazioaren osagaiak zehazten ditugu, ikusten direnak eta ikusten ez diren batzuk ere (datu baseak adibidez). Diseinu atal hau ezaguna egingo zaioa Visual Basic edo JBuilder bezalako tresnak erabili dituen edonori, hau da, zerrenda batetik elementuak aukeratu, interfazean dagokion tokian kokatu eta propietateak egokitu.\nNire ustez berrikuntza nagusia bloke editore atalean dago. Atal honetan aurrez definitu ditugun elementuei funtzionalitatea emango diogu, hau da, gure aplikazioaren logika programatuko dugu, baina bisualki, programazio lerro bat bera gabe. Bloke editoreak Open Blocks Java library erabiltzen du programazio bloke bisualak sortzeko. Open Blocks programazio bisuala Scratch programazio lengoaiari oso lotuta dago. Bai Scratch zein Open Blocks MIT-ean garatutako tresnak dira.\nInformazio gehiago App Inventorren orrian bertan aurki daiteke.\nAtal honetan aipatzen diren pausuak ez dute ezertarako balioko web aplikazioa erabiltzeko gonbidapenik ez baldin badaukazu.\nNahiz eta web nabigatzailean exekutatzen den aplikazio bat izan, ordenagailuan zenbait tresna instalatzea eskatzen du. Tresna hauen instalazioak ez dauka inongo misteriorik, Google-k berak Mac OSX, Linux eta Windows-erako paketeak eta instalazio laguntza bereiztuak eskaintzen bait ditu. Kontuan izan beharreko gauza nagusia zure ordenagailuak defektuz Java 6 bertsioa erabiltzea da (Linux badarabilzu OpenJDK beharrean Sun-en bertsioa erabiltzea gomendatzen dute).\nBehin instalazioa burututa Android telefonoa ere konfiguratu behar da. Konfigurazio gehienak nahiko ohikoak dira Android aplikazioen garapenean arituz gero: jatorri ezezaguneko aplikazioen instalazioa onartu eta USB debug eta beti aktibo egotea markatu. Dena den badago azken puntu 'xelebre' bat: pantailaren biraketa automatikoa desaktibatu behar da.\nApp Inventor eta telefonoaren lotura\nBehin instalazioa burututa, dagoeneko hasi gaitezke App Inventor erabiltzen, horretarako appinventor.googlelabs.com helbidean sartu eta gonbidapena eman diguten Google kontuarekin sartu beharko gara. Izena eman ondoren, badirudi ez dela gauza handirik gertatu, baina, gure pantaila 'My Projects' deitzen den lotura berri bat agertzen da, eta hor klikatuta sartuko gara App Inventor erabiltzera. Lehen pausua proiektu bat gehitzea da, hori egindakoan App Inventorren aplikazioen diseinurako interfazera sartuko gara, bertan, gure aplikazioaren itxura zehaztuko dugu, baina ez bakarrik itxura, baita ere datuak gordetzeko datu baseak edo gure aplikazioan erabiliko dugun beste edozein elementu.\nBehin itxura zehaztuta aplikazioaren funtzionalitatea zehaztu beharko dugu, eta horretarko Blocks Editor deskargatu beharko dugu. Blocs Editor-ek bi egiteko dauzka: alde batetik aplikazioaren elementuen funtzionalitateak zehazteko balio du, eta bestetik ordenagailua eta telefonoaren arteko komunikazioaz arduratzen da. Behin Blocks Editorrek gure telefonoarekin lotura ezartzen duenean zuzenean ikus dezakegu gure aplikazioa martxan telefonoan bertan!\nEsan bezala aplikazioaren funtzionalitatea bisualki zehaztea da App Inventorren helburua, eta horretarako Blocks Editorrek programazio lengoaietako oinarrizko blokeen adierazpen bisual bat ematen du, horrela kontrol egiturak, funtzio definizioak, karaktera kateak, baldintzak... erabiltzeko aukera daukagu. Elementu hauek eta gure proiektuko diseinu atalean zehaztutako elementuan propietate eta funtzionalitateak konbinatuz emango diogu bizia gure aplikazioari.\nZikin ditzagun eskuak\nOndo, primeran, ederra 'katxarroa', baina, balio du? Ea ba, saia nadin zerbait erabilgarria egiten App Inventor erabiliz. Ez dut betiko 'Kaixo mundua' aplikazioa egin nahi. Begiratu azkar bat eman diot diseinu atalean dauden elementuei, eta hara! Social atalaren barruan Twitter modulo bat ikusi dut. Bueno, ba egin dezadan twiterren erabiltzaile baten egoera aldatzen duen aplikazioa bat. Interfazeak ez dauka misteriorik:\nMezua idazteko testu kutxa bat\nMezua bidaltzeko botoi bat\nHobespenak zehazteko botoi bat\nHobespenetan, erabiltzaile izen eta pasahitza gordetzeko aukera\nMezua ondo bidali dela adierazten duen mezu bat\nPare bat orduan aplikazioa martxan izatea lortu dut, onartzen dut ez dela munduko aplikazio konplexu eta osatueana, baina, ederra da pare bat orduan (plataforma ezagutzeko denbora barne) zerbait funtzionala izatea eta zure telefonoan martxan izatea.\nGustatu zait ingurunea, hasieran nahasgarri xamarra egiten da bloke editorearekin aritzea, baina, bere logika apur bat ulertutakoan egin behar dena argiago ikusten da. Dena dela benetako proiektu batean egin beharko litzateke froga, baina printzipioz badirudi gauza politak egiteko balio duela, begiratu bestela adibide gisa egindako aplikazio hauek.\nEgindako aldaketak (diseinu zein funtzionalitate) zuzenean telefonoan martxan ikusteko aukera.\nPlataforma guztiarekin aritzeko aukera, hau da, GPSa, rotazio sentsorea... erabili daitezke bisualki.\nAzkartasuna. Benetan azkar egin daitezke gauzak.\nArintasuna. Sistemak arinaren sentsazioa ematen du, eragiketa guztiak oso azkar egikaritzen dira.\nGutxien gustatu zaidana\nPantaila bakarreko aplikazioak bakarrik sortu daitezke.\nTwitter_test froga aplikazioa\nHemendik deskargatu dezakezue froga gisa garatutako aplikazioa. Aplikazioaren iturburua ere ikusi eta erabili dezakezue, App Inventor kontu bat beharko duzue horretarako. Kontuan izan dena den, frogako aplikazio bat baino ez dela, hortaz, baliteke errore edo arazoak izatea, aurkitu eta konpontzen badituzu gustora jasoko nuke horien berri. Honetaz gain iturburua erabili eta hobekuntzak egiten badituzu, mesedez, jarri aldaketa horiek eskuragarri guztiok ikas dezagun.\nSarrera idatzi eta publikatu bitarte Twitterrek bere APIa erabiltzeko autentikazio metodoa aldatu du. Orain OAuth bidezko autentikazioa bakarrik onartzen du, eta badirudi App Inventorreko Twitter moduluak ez duela oraindik inplementatu, hortaz, test aplikazioak ezin du loginik egin Twitterren.


Gure irteerak: ZIENTZIA ASTEA\nAzaroaren 9an, ostiralean, 2. mailako ikasleak Bilboko Alhondigara joan ginen Zientzia Astean parte hartzera. Trenez joan ginen, 10:00etan atera ginen Zallatik.\nAlhondigara ailegatzean txoko batzuk zeuden eta ikasle asko ginenez, bi taldetan banatu ginen. Pixkanaka–pixkanaka txokoz aldatzen joan ginen: geografoak, ADN-a, 3D, Kroma, fisika, kimika …\nLehen txokoan Ingeniaritzako ikasle batzuek, beraiek diseinatutako auto elektrikoa eta gasolinazko motorra zeukan autoa erakutsi zizkiguten. Unibertsitateen artean lasterketak antolatzen dituztela azaldu ziguten.\nFisikaren txokoan, adibidez, gure taldeko neska batek parte hartu zuen eta elektrizitatea zuen bola antzeko bat ukitu zuenean ileak tente jarri zitzaizkion.\n“Kroma” ere erakutsi ziguten, nola egiten den kamara baten aurrean jartzen zarenean atzealde desberdinetan agertzeko, eguraldi maparen trikimailua ulertu genuen, Bob esponjarekin pantailan agertu …\nGominolak eta gaileten esperimentuak hoberenak izan ziren. Powerade eta likido bat nahastean ateratzen ziren gominolak oso gozo zeuden eta nitrogeno likidoan izoztutako gailetak ere jan genituen. Mandarina bat ere sartu zuten nitrogeno likidoan, ateratzean zati txikitan banatu zen eta, jatean itsaskor geratzen zen, baina gozo-gozo zegoen.\nMaizena eta uraren esperimentua ere asko gustatu zitzaigun. Maizena eta ura nahastu genituen eta hasieran likidoa zen, baina eskua oso azkar sartu eta ateratzean, gogortu egiten zen eta, gero, ez zegoen eskua sartzerik.\nDenbora ezagatik ez genituen txoko guztiak ikusi baina ikusi genuena asko gustatu zitzaigun.\nEsperimentuak ikusten amaitu genuenean labirintora joan ginen baina ez ginen sartu denborarik ez zegoelako. Tren geltokira joan ginen.\nIkerkuntza Zientifikorako Hurbilpena\nTailerreko ikasleak 2012-11-20\n2.A eta 2.B taldeak\nPublicado por ALVARO ANDER en 10:51


Gerrako umeekin Southamptonen — Dantzan.com\nGerrako umeetako batzuk, denon aurrean eskainitako testigantza eta kontakizun latzak izan ziren jardunaldiko unerik hunkigarrienak. Gure aldetik, laurogei urtetik gora dituzten umeen artean, Eibarko senideak zituen bat ere ezagutzeko aukera ere izan genuen. Egindako dantza bakoitza gogotik txalotu eta eskertu ziguten, eta horrelakoetan gustura geratzea erraza da. Jardunaldia jarraitzen bisitari berezi bat ere izan zen.\nItziar Mendizabal, Royal Balleteko dantzari hondarribiarra. Orain 60 urte, gerrako ume batek, Pirmin Trekuk, dantzatu zuen konpainia berean dago Mendizabal, eta Trekuren nondik norakoak eta bere exilio-lagunen bizipenak ezagutzeko aukera izan zuen. Guretzat berriz, a zer nolako konpromisoa, maila horretako dantzari profesional baten aurrean dantzatzea... Durangaldeko dantzari-dantza eta Gipuzkoako brokel-dantzako zenbait dantza, doinu zahar batzuk eta soka-dantza dantzatu genituen.Gari Otamendi añorgarrak lagundug gintuen Southamptonera Kezkako troupean, eta bera jarri genuen lehenengo lanean, erreberentzia dantzatzen.\nKezka dantza taldea Southamptonen Gerrako umeen 75. urteurrenean. Iñaki Zugastin argazkiak. Erantzun


naiz: agenda - Argentinar emakume argazkilariei buruzko online mintegia eskainiko du Kutxa fundazioak\nArgentinar emakume argazkilariei buruzko online mintegia eskainiko du Kutxa fundazioak\n21.09.07 - 21.10.01\nIrailaren 7tik, asteartea, eta urriaren 1era bitartean, igandea, emakume argazkilari argentinarrei buruzko online mintegia antolatuk du Kutxa fundazioak. ‘Irudi sekuentziatuak’ izenburupean, 1930etik 1990era arteko argazkilari emakume argentinarrei buruzko hitzaldiak eta solasaldiak izango dira nagusi.\nHitzaldi guztiak arratsaldeko 18.00etan izango dira Zoom online plataformaren bidez. Hala ere, hitzaldi zein solasaldi guztiak kutxa fundazioaren YouTubeko kanalean emitituko dira zuzenean.\nLehenengo hitzordua irailaren 7an izango da eta bertan ‘Bizitza lentean zehar’ hitzaldia eskainiko du erakusketaren komisarioa den María Laura Rosak.\nBigarrenik, irailaren 9an, ostegunean, solasaldi bat egongo da Narcisa Hirsche zinemagile argentinar esperimentalarekin eta Daniela Muttis ikus-entzunezkoen diseinatzaile, muntatzaile, zinema zuzendari eta Mar de Platako Unibertsitateko irakaslearekin.\nGero, irailaren 14an, asteartean, solasaldi bat antolatu dute Alicia Sanguinnettirekin. Sanguinetti dantzarien eta agertokien argazkigintzan espezializatutako argazkilaria da.\nIraileko programazioa ixteko, 28an izango da azken mintegia, asteartean. Honako honetan, Adriana Lestido argazkilari eta irakaslea izango da protagonista.\nBukatzeko, urriaren 1ean, ostiralean, ‘Vías paralelas. Feminismo, liberación sexual y fotografía en Latinoamérica y España’ eskainiko du Juan Vicente Aliagak. Vicente de Aliaga aditua da arte ederretan, Valentziako Unibertsitate Politeknikoko irakaslea izan baita eskultura departamentuan. Hortaz gain, generoaren teknologiaren arloko ikerketak burutzen ere badabil.\nOnline-mintegia testuinguruan kokatzeko komeni da azaltzea mintegia ospatzen den bitartean argazki erakusketa ere egongo dela. Hau da, mintegiaren izen bereko argazki erakusketa, ‘Irudi sekuentziatuak’, urriaren 12ra arte egongo da ikusgai Kutxabank Kultur Artegunean. Doakoa izango da eta asteartetik igandera bisitatu ahalko da goizeko 12.00etatik 14.00etara eta arratsaldeko 16.00etatik 20.00etara.\nHonek ere, mintegiak jorratuko dituen antzeko gaiak landuko ditu bost sekzio tematikotan banatuta: ‘Ni posiblea’, erretratu eta autorretratuez osatuta; ‘Flaneuses’, kaleak eta mugimenduak ardatz dituena; ‘Beste biluzi batzuk’, zeinetan emakumeen gorputz biluzien interpretazioak nagusituko diren eta heteronormatibismoa zalantzan jarriko den; ‘Izango liratekeen sekuentziak’ haurtzaroa eta nerabezaroa izango dituela ardatz; eta, azkenik, ‘Dokumentazioaren ofizioa’, honek espazio kulturalen argazkiak jasoko ditu.\nHori horrela, online-mintegia irailaren 7tik urriaren 1era arte egongo da martxan. Hitzordu guztiak arratsaldeko 18.00etan izango dira Zoom plataformaren bidez eta sarrera doakoa izango bada ere, beharrezkoa izango da aurretik izena ematea.


“Izan bidea” dinamika bost mendi tontor igoaz osatuko da Oñatin, maiatzaren 8an — Oñatiko udala\n“Izan bidea” dinamika bost mendi tontor igoaz osatuko da Oñatin, maiatzaren 8an\nEgun berean Euskal Herriko 650 tontor igotzeko erronka bete nahi du SAREk\nIazko urrirako iragarri baina eguraldi txarraren ondorioz bertan behera utzi zen Euskal Herriko tontorren igoera jendetsuaren ekimena berreskuratu du SAREk, maiatzaren 8rako. Eta orduan bezala, oraingoan ere 650 tontor igotzeko erronka bota zaio euskal gizarteari. Mendi tontorretan presoak etxera itzultzeko bidearen hasiera aldarrikatuko da, helburu hori lortzeko, urruntze-politika bertan behera utzi eta preso guztiei gradu-progresioa aplikatzea ezinbestekoa dela azalduz.\nMendietara igotzeko ekimen hau Izan Bidea dinamikaren baitan kokatzen da. Orain urtebete abiatu zen dinamikan kasik milioi bat Km bete dira, hasieran iragarri ziren 3.127.326 kilometroetatik. Euskal Herrian bizi garen herritar beste Km egitea da Izan bidearen xedea.\nEuskal Herriko 650 tontorretara igotzeko erronka kolektiboa herririk herri antolatzen ari da eta Oñatiko taldeak herriko bost tontorretara igotzeko gonbidapena zabaldu du: Orkatzategi, Andarto, Gorgomendi, Artzanburu eta Arranoaitz. Bakoitzak bere martxan egingo du tontorrerainoko bidea eta asmoa, 11:30tan bost tontorretan talde argazkiak ateratzea da.


kritiken hemeroteka » Beti eder ez dena\n« Bost, zazpi, bost | Konpromisoa »\nHirugarren ipuin liburua plazaratu du Eider Rodriguezek, Katu jendea izenarekin. Eta handik gutxira gaur eta Haragia zituen argitaratuta orain arte. Lehenengoak badu ipuin bikainik, izena ematen diona, esaterako. Aspaldi irakurri nuen, baina gogoan dut irregularra iruditu zitzaidan arren, ipuingile onaren traza hartu niola. Zalantza gutxiago nituen orduan horrelako sailkapenen aurrean. Haragia liburu askoz osatuagoa iruditu zitzaidan. Estilo markatukoa, ipuin biribil gehiagorekin, gaiaren aldetik ere batuagoa. Errealitatea bere gordinean.\nBerriak ipuin bildumaren aurkezpenaren berri eman zuen egun berean, Bakardadea izeneko zutabea argitaratu zuen Xabier Gantzarainek egunkariaren azkeneko orrialdean. Batzuetan horrelako kointzidentziak gertatzen dira. Harreman birtualen garaiotan, haragiaren beharra dugula aipatzen zuen zutabean, hezur eta haragizko plazen beharra. Baina hezur-haragizko pertsona ondoan dugunean ere, komunikazioa saio hutsean geratzen da sarri, eta horixe izaten da komunikazioak eskaintzen dituen aukera posible guztietan onenetarikoa. Hortik aurrera, ezintasun horren onarpen etsia, isiltasuna, gezurrak daude. Liburuan behin eta berriro igarriko dugu komunikatzeko ezintasun hori. Gehienetan, nahi dena komunikatzeko ezintasuna.\nKatu jendea izen bereko ipuinarekin hasten da, eta lehenengo ipuin honetatik ikusiko dugu Eider Rodriguezek kontatzeko zorroztasuna gorde duela, soberako hitz gehienak beretzat gordetzen dituela.\nLiburuaren ardatzak aipatutako komunikazioa eta desira direla esaten zen aurkeztu zutenean idatzitako artikuluan. Egia da, baina edertasunak liburuan duen presentzia handiak eman dit atentzioa niri. Institutu garaiko edertasun mota atzean uzten ari den erizaina, umea izan ostean lanerako deirik jasotzen ez duen emakumea, laguna bezain ederra ez den neska ederra. Denak eder, baina morroi aldi berean.\nMaila oneko ipuinak iruditu zaizkit oro har liburua osatzen dutenak. Lehenengo ipuinean, elkarren ondoko etxeetan bizi diren pertsona biren istorioa kontatzen du, haien katuen arteko harremana dela eta elkartzen direnak. Sinboloen tentsioa ezin hobeto mantentzen da 22 orrialdeetan. Dena dela, azken esaldiak hautsi dit tentsio hori, ageriko zena hitzetara bihurtu duenean. Bigarrenean, ederrari hagin zati bat apurtu eta, horrekin batera, bere gainbehera txikia hasiko da, eder batek institutuan egin zezakeen okerrena eginez. Baina dagoeneko ez da institutuko ederra. Zorroztasunez kontatutako ipuina da, dena beharrezko hasieratik amaierara. Hazia hirugarren ipuinari buruz gauza bera esango nuke lehenengo zortzi orrialdeak irakurrita, baina amaierako sorpresa txikiak ez nau guztiz asebete. Omarren uda da ipuinik luzeena; amaren eta Luiaren arteko lehia, eta biek Omarrekin duten desira jokoa agertu dizkigu ipuinean. Linterna gorria literatura fanzine digitaletik aldaketekin berreskuratutako On the road apur bat lekuz kanpo dagoela iruditu zait, liburuaren tematika orokorretik urrunegi. Ordutik izan dituen aldaketak onerako izan direla uste dut, baina testuinguruak ez dio lagundu. Linterna gorria-n nahiago. Kapitalismoa eta Louis Vuitton ipuinetan, bestelako gai bat ageriko zaigu: dirua, eta pertsonengan sortzen duen lilura, komunikazio arazoak ahaztu gabe. Maila onean ariko da oraingoan ere, topiko izan gabe, ipuinen izenburuak irakurrita bestelakorik pentsa zitekeen arren.\nIpuin bilduma ona iruditu zaidala esango dut. Orain zalantzan jartzen ditut horrelako sailkapenak, baina gauzak errazten dizkidate batzuetan.


Galtzamotz teknikoak, Shellstretch ehunez eginak. Arinak eta elastikoak. Uraren kontrako PFCrik gabeko tratamendua. Patrika itsatsi kremaileraduna alboan. Gerrialde elastiko eta leuna. Zati islatzaileak\nEmakumeentzako galtzamotz teknikoak, Shellstretch ehunez eginak. Arinak. Gerrialde elastiko eta leuna. Patrika itsatsi kremaileraduna dute alboan, baita zati islatzaileak ere. Uraren kontrako PFCrik gabeko tratamendua dute.\nSpecial Price 109,98 € Regular Price 219,95 €\nKAZBEK W GALTZA\nSpecial Price 149,98 € Regular Price 299,95 €\nBETA W JAKA


PAG 4/68 - TOTAL 816 Jabetzak\ngarajea - Pinto (Centro) , Eraikitako azalera 18m2.\nBaserri-lurra - Talavera de la Reina (El Pilar - La Estación) , Eraikitako azalera 1725m2.\ngarajea - Salamanca (Pizarrales) , Eraikitako azalera 15m2, Igogailua.\ngarajea - Torrelavega (Centro) , Eraikitako azalera 20m2.\n15.000 € - 85 €/hilabetea\ngarajea - Torrelavega (Centro) , Eraikitako azalera 30m2.\nBulegoa - Torrelavega (Centro) , Eraikitako azalera 14m2, 1 bainugelak.\ngarajea - Paracuellos de Jarama (Casco urbano) , Eraikitako azalera 33m2, Igogailua.\ngarajea - Talavera de la Reina (Casco Antiguo) , Eraikitako azalera 10m2.


Hegats urtekaria, euskal idazleen oparia . diariovasco.com\n'Hegats' urtekaria, euskal idazleen oparia\nEzkerretik eskuinera, Alaine Agirre, Zaloa Fuertes, Jasone Osoro, Joan Mari eta Imanol Irigoien eta, bien artean, Ion Sarasola. / USOZ\nLiteraturari «agerikotasuna» emateko asmoz kaleratu du Euskal Idazleen Elkarteak literatur aldizkariaren 54. zenbakia\nnerea azurmendi | donostia\nIdazlearen lana bakarkakoa eta bakartia izan ei da, baina elkarrekin lan egiten ere badakite, eta euskal idazleak horretara jartzen direnean opari ederrak egiten dizkiete irakurleei; esate baterako, 'Hitzen uberan' literaturaren eta sormenaren inguruko ataria edo 'Hegats' aldizkaria. Urtekari bihurtutako aldizkari horren lehen zenbakia 1989ko abenduan atera zuen plazara Euskal Idazleen Elkarteak, Durangoko Azokaren atarian, aspaldiko asmoa gauzatuz. Orduz geroztik, batera eta bestera eraman du haizeak maiztasunez eta itxuraz behin baino gehiagotan aldatu den hegatsa.\nOraingoz azkena duen aldaketa, aldaketa handia, iaz heldu zen, 53. zenbakiarekin batera. Lander Garroren ardurapeko ale hark zabaldu zuen bidetik etorri da atzo Donostian aurkeztu zen 54. zenbakia. Aurrenekoa kaleratu zenean jaio gabe zegoen Alaine Agirrek zuzendu eta koordinatu du azal betea Zaloa Fuertesen argazki gogoangarri bati eman dion aldizkaria. Joan Mari Irigoieni orain urte batzuk egindako zuri-beltzeko erretratua da. Igartzen da Irigoien dela, aurpegia itzal batek lausotzen badio ere.\nAzalak atentzioa ematen du. Zaloa Fuertesek Joan Mari Irigoieni egindako erretratua da.\nBikaina da argazkia, Fuertesek urtekarirako egin dituen gainerakoak bezala. Bikaina izateaz gain, baina, hitzik gabeko adierazpen moduko bat ere bada, «karga sinboliko» handikoa, EIEko lehendakari Jasone Osorok nabarmendu bezala. Izan ere, «euskal literatura bada identifikatzen den zerbait, nahiz eta argi-ilunak izan». Bada ikusgarria, alegia, «baina agerikotasuna falta zaio». Eta euskal idazleek egiten duten lana taularatzea, ageriko egitea, da ‘aldizkari’ hitza oso motz gelditzen zaion urtekariaren xede nagusia. Kolore printzak baditu, baina Zaloa Fuertesen zuri-beltzeko argazkiek ematen diote tonua, eta Sardina Graficako Ion Sarasolaren diseinuak areagotu egiten du aldizkariaren itxura klasiko, garbi eta dotorea.\nEnfokearen aldetik, periodistikoa da edukiaren funtsa, kazetaritzaren oinarrizko generoak landu dituztelarik 2016eko ‘Hegats’-en osaketan parte hartu duten idazleek. Alaine Agirrek gogoratu zuen hiru testu mota daudela: elkarrizketak, mahai-inguruak eta erreportajeak. Lau elkarrizketa, hiru mahai-inguru eta sei erreportaje, zehazki. Urtekaria izanik, mota horretako argitalpenetan ohikoak diren osagaiak ere baditu, informatiboagoak nolabait.\nHala, urteko gertakari literario inportanteenen kronologia halako bat egin dute, eta 2016an argitaratatutako nobedade-sorta hautatu bat ere jaso dute, 16 zenbakia ardatz hartuta. 16 liburu aukeratu dituzte, eta bakoitzaren 16. orriko pasarte bat ekarri dute aldizkarira. Elkarteak sustatutako zenbait ekintza eta ekimenen berri emateko ere baliatu dute urtekaria.\nElkarrizketatuak lau dira. Elkarrizketatzaileak, bi: Xabier Mendiguren Elizegi eta Itxaro Borda. Gainerako ataletan bezala, idazleak aritu dira idazleekin solasean, baina ez soilik idazleentzat, publiko zabalarentzat baizik. Mendigurenek Koldo Izagirre, Joxe Azurmendi eta Miren Gorrotxategi elkarrizketatu ditu. Bordak, berriz, Eric Dicharry. «Emakume gehiago izatea nahiko genukeen –esan zuen Agirrek–, baina aurtengo produkzioan, tamalez, emakumeen lan gutxi atera dira». Aldizkarian ere igarri da hori.\nMahai-inguruei dagokienez, bada bat emakume batek gidatua, Garbiñe Ubedak, mahaiaren bueltan 1963 urtean bailara berean jaiotako Pako Aristi, Iñigo Aranbarri eta Juan Luis Zabala zituela. Bigarren batean, Karmele Jaio eta Jasone Osoro jarri zituen solasean Alaine Agirrek berak, eta hirugarrena itzulpengintzari emana da, Garazi Arrula eta Iñigo Roquerekin Xabier Mendiguren aritu zelarik.\nLiburuak eta lekuak\nErreportajeak, berriz, era askotakoak dira, den-denak interes handikoak. Literaturaz eta gaixotasunaz aritu da Felipe Juaristi, eta Peru Magdalenak haurrentzat edo helduentzat idaztearen inguruan osatu du bere lana. Aldi berean kantari eta hitzen egile diren Anari, Txuma Murugarren, Jon Basaguren, Mikel Uraken, Morau eta Maite Larburu izan ditu aurrean Igor Susaetak, eta Gari Berasaluzek euskal literaturak aparteko tokia daukat ‘familia’ bat ekarri du ‘Hegats’-era: urruzunotarrak; Urruzuno saria irabazitako hainbat lagun, alegia.\nBadira bi erreportaje guztiz bereziak, Joan Mari Irigoien eta Joseba Sarrionandiaren munduen ingurukoak. Imanon anaiarekin batera aurkezpenean izan zen eta piropo ugari jaso zituen Joan Mari Irigoienek beraxek egin du ariketa ederra. ‘Liburuak eta lilurak’ lanean liburu kutunak bildu ditu, sei aukeratuta, eta beste horrenbeste argazkitan partekatu ditu irakurlearekin bere bizitzako hainbat momentu: umetakoak, gaztetakoak, Sanseko jokalaria zen garaikoak, berrixeagoak...\nJoseba Sarrionandia, berriz, bere testuetara eraman dituen lekuen bitartez, eta leku horiei Zaloa Fuertesek egin dizkien argazkien bidez, dago presente aldizkarian.\nHarpidetza bidez (eie@idazleak.eus helbidera idatzi behar da horretarako) eta Durangoko Azokan ez ezik, liburu-dendetan ere erosi ahal izango da 100 orriko ‘Hegats’ mardula ostegun honetatik aurrera, 5 euroren truke. Sekulako oparia irakurlearentzat, eta ez bakarrik prezio guztiz neurritsuagatik.


Hogeita bi ala bat - Noticias de Gipuzkoa\nxabier euzkitze 01.11.2020 | 11:01\nGure gatazka politiko eta armatuaz bezala, honetaz ere bakoitzak bere kontakizuna idatzi nahi du. Bada, baina, kontakizuna eta ipuina bereizten ez dituenik. ELA sindikatuak grebalariei egitura, baliabideak, babesa eta presiobideak eskaini ez balizkio, haien eragiteko ahalmena askoz murritzagoa izango zatekeen. Auzitegi Gorenak binakako finala gelditzeko kautelazko neurriak agindu ez balitu, orain erabat urardotutako buruz buruko bat ematen ariko ginateke. Baina lortu duten akordioaren oinarrian hori guztia baino garrantzitsuagoa izan den faktore bat dago, esku pilotaren historian sekula ikusi gabea: pilotariek elkar hartu dutela. Zaharrek eta gazteek, goi mailakoek eta apalagokoek, irabazteko asko eta galtzeko ia dena zutenek. Kasu honetan askoz garrantitsuagoa izan da bat egitea hogeita bi egitea baino.


Burdinbide ikus-hiztegia: Argi seinalea Burdinbideak\nHiztegia 2015ko urtarrilaren 30a\nseñal luminosa signal lumineux\nlight signal lichtsignal\nsegnale luminoso sinal luminoso\nOinarrizkoak diren seinaleen artean argi seinaleak ditugu. Hauek ikus moduan aginduak igortzeko baliagarriak dira.\nHori lortzeko kolore batzuk erabiltzen dira: gorria, horia, berdea, morea, zuria eta abar. Kolorearen arabera bidaltzen da agindu bat edo beste. Seinal hauek lanpara edo diskoen bitartez osatzen dira eta burdinbidearen hurbil baina leku desberdinetan izaten dira: behean, goian, eta abar.\nTrenak Express 114. zenbakia


Pilotaleku berritua inauguratu dute Itsasondon - Goierriko Hitza : Goierriko Hitza\nItsasondon Errota pilotalekua berritu dute, eta asteburuan egin dute irekiera ekitaldi ofiziala. Festa giroan egin zuten, herritarrekin batera. Pilotalekua estalpean dagoen eremu zabalena da Itsasondon eta eguraldi txarra denean batez ere, aisialdirako eta hainbat ekitaldi egiteko ere erabiltzen dute itsasondoarrek. Hori horrela, «irisgarritasuna hobetzea beharrezkoa» zela esan du Asier Garro alkateak. Hala, lehen zegoen altuera aldaketa saihesteko, frontoiaren zorua plazaren maila berean jarri dute.


About: Joan Paulo II.a\nSan Joan Paulo II.a (latinez: Johannes Paulus PP. II), jaiotzez Karol Józef Wojtyła (polonieraz ˈkarɔl ˈjuzɛf vɔjˈtɨwa ahoskatua) (Wadowice, Polonia, 1920ko maiatzaren 18 - Vatikano Hiria, 2005eko apirilaren 2a) Eliza Katolikoko Aita Santua izan zen 1978ko urriaren 16tik bere heriotza egunera arte. 1522az geroztik, Italiako lurralderen batekoa ez zen lehen Aita Santua izan zen. 2014ko apirilaren 27an kanonizatu zuten eta San Joan Paulo II.a izena hartu.\nSan Joan Paulo II.a (latinez: Johannes Paulus PP. II), jaiotzez Karol Józef Wojtyła (polonieraz ˈkarɔl ˈjuzɛf vɔjˈtɨwa ahoskatua) (Wadowice, Polonia, 1920ko maiatzaren 18 - Vatikano Hiria, 2005eko apirilaren 2a) Eliza Katolikoko Aita Santua izan zen 1978ko urriaren 16tik bere heriotza egunera arte. 1522az geroztik, Italiako lurralderen batekoa ez zen lehen Aita Santua izan zen. 2014ko apirilaren 27an kanonizatu zuten eta San Joan Paulo II.a izena hartu. (eu)\ndbpedia-cs:Joan Paulo II.a\ndbpedia-de:Joan Paulo II.a\ndbpedia-el:Joan Paulo II.a\ndbpedia-es:Joan Paulo II.a\ndbpedia-fr:Joan Paulo II.a\ndbpedia-id:Joan Paulo II.a\ndbpedia-it:Joan Paulo II.a\ndbpedia-ja:Joan Paulo II.a\ndbpedia-ko:Joan Paulo II.a\ndbpedia-nl:Joan Paulo II.a\ndbpedia-pl:Joan Paulo II.a\ndbpedia-pt:Joan Paulo II.a\ndbpedia-wikidata:Joan Paulo II.a\ndbr:Joan Paulo II.a\nwikidata:Joan Paulo II.a